title: We Don’t Make the Wind Blow

text: We Don’t Make the Wind Blow on The Common Linnets -yhtyeen single albumilta "II". Se julkaistiin digitaalisena latauksena 1. toukokuuta 2015.


title: We Don’t Make the Wind Blow

text: Alankomaiden Fox-kanava käytti kappaletta "Wayward Pines" -televisiosarjan tunnusmusiikkina.


title: Stamford (Lincolnshire)

text:
Stamford on vanha kaupunki Itä-Englannin Lincolnshiressä.
Stamfordin kirjoitettu historia ulottuu yli 1000 vuoden päähän. Ensimmäisen kerran se tuli tunnetuksi 800- ja 900-luvuilla, jolloin siitä tuli yksi viikinkien viidestä tärkeästä kaupungista Englannissa. Muut tärkeät Danelaw-kaupungit olivat Leicester, Nottingham, Derby ja Lincoln. Stamfordista tuli normannivallan aikana tärkeä kauppakaupunki, minkä talous perustui villalle sekä kuitukankaalle, jota kutsuttiin nimellä haberget. Kaupungilla oli kauppaan hyvä maantieteellinen asema, koska se sijaitsi Great North Roadin varrella, joka oli aikansa tärkein tie Lontoosta Edinburghiin. Lisäksi kaupungista oli yhteys Pohjanmereen Welland-jokea pitkin. 1200-luvulla kaupunki oli Englannin kymmenen suurimman kaupungin joukossa. Stamfordissa oli tuolloin linnan lisäksi 14 kirkkoa sekä useita erilaisia luostarilaitoksia. Kaupungin keskiaikaisista rakennuksista ovat useat säilyneet nykyaikaan saakka. 1500-luvulla kuningatar Elisabet I:n valtiosihteeri, stamfordilainen William Cecil, rakennutti aivan kaupungin rajan ulkopuolelle kartanonsa Burghley Housen.


title: Ludvig Nordström

text: Ludvig Nordström (1882–1942) oli ruotsalainen kirjailija, jonka tyyli on realismia. Hän kuvaa synnyinseutuaan Norlantia. Osalle tuotannosta on leimallista mystissävyinen totalismi.


title: Ludvig Nordström

text: Nordströmin tuotantoa tekee tunnetuksi Ludvig Nordström sällskapet. Hänen muistokseen on perustettu Ludvig Nordström -palkinto. Härnösandin Östanbäckenin kaupunginosassa on Ludvig Nordströms gata.


title: C. T. Ward

text: Carl Theodor Ward (13. elokuuta 1867 Västermo, Ruotsi – 10. huhtikuuta 1951 Helsinki) oli suomalainen kauppapuutarhuri ja kukkakauppias. Wardilla oli suuri pääasiassa kukkia tuottanut "Carlsro"-niminen kauppapuutarha Helsingin lähellä Haagassa.


title: C. T. Ward

text: Ward kävi Tukholmassa kaksivuotisen Rosendahlin puutarhakoulukurssin ja opiskeli sitten puutarha-alaa Saksassa. Hän muutti Suomeen 1896 ja toimi sitten vuoteen 1907 saakka Suomen Puutarhayhdistyksen Helsingissä sijainneen puutarhakoulun johtajana. Kun koulun toiminta loppui, Ward ryhtyi kauppapuutarhuriksi ja osti vuonna 1907 M. G. Steniuksen maayhtiöltä 1,72 hehtaarin kokoisen maa-alueen Haagasta Turuntien varrelta. Hän perusti sinne Carlsron puutarhan ja rakensi puutarhaan aluksi kolme 40 metrin pituista kasvihuonetta, joissa kasvatettiin kurkkua ja kukkia. Puutarhaa laajennettiin sitten uusilla kasvihuoneilla niin, että lopulta kasvihuoneita oli 30, ja niiden yhteenlaskettu pinta-ala oli 7 300 neliömetriä. Ward harjoitti myös avomaaviljelystä Helsingin kaupungilta vuokraamallaan 4 hehtaarin maa-alueella.


title: C. T. Ward

text: Wardin puutarha oli vuonna 1932 Suomen suurin kukkapuutarha, ja hänellä oli myös kaksi omaa kukkakauppaa Helsingin keskustassa. Ward toimitti kukkia myös muualle Suomeen. Hän viljeli eniten ruusuja ja amerikkalaista neilikkaa ja toi myös ensimmäisenä Suomessa myyntiin joulutähden. Wardilla oli palveluksessaan 8 puutarhuria, ja hänen puutarhassaan annettiin myös puutarha-alan koulutusta. Wardin puutarha muutettiin 1938 osakeyhtiöksi, ja tässä yhteydessä perustettiin myös "Flora"-kukkakauppa Esplanadin varteen.


title: C. T. Ward

text: Wardin kuoltua Haagassa sijainneet kasvihuoneet olivat hänen lastensa hoidossa, kunnes ne myytiin 1958.


title: C. T. Ward

text: Carl Theodor Ward oli naimisissa vuodesta 1893 Josefina Jacobssonin kanssa. Heillä oli kuusi lasta, joista Harald Teodor Emanuel (Manne) Ward (1902–1965) oli myös kauppapuutarhuri. Manne Wardilla oli vuodesta 1931 alkaen suuri kauppapuutarha Helsingin Tapanilassa Yrttimaantien varrella. Hän alkoi myydä viljelysmaitaan omakotitalotonteiksi vuodesta 1955 alkaen.


title: C. T. Ward

text: Carl Theodor Wardin nuorempi veli Dan Ward (11. elokuuta 1883 – 27. toukokuuta 1977) oli myös kauppapuutarhuri ja kukkakauppias. Hän tuli Suomeen 1898 opiskelemaan veljensä johtamassa puutarhakoulussa ja jatkoi alan opintoja Venäjällä ja Ruotsissa perehtyen muun muassa kukkasidontaan. Dan Ward perusti 1909 oman kukkakaupan Helsinkiin, ja hänellä oli myös oma kauppapuutarha useita vuosia. Dan Wardin aloitteesta perustettiin Suomen Kukkainvälitysyhdistys (Interflora), ja Ward toimi pitkään yhdistyksen puheenjohtajana. Dan Ward toimi kukkakauppiaana vuoteen 1973, jolloin hän luopui liikkeistään.


title: Brady Vail

text: Brady Vail (s. 11. maaliskuuta 1994) on yhdysvaltalainen jääkiekkoilija, joka pelaa AHL-joukkue Toronto Marliesissa.


title: Brady Vail

text: Vail pelasi junioriuransa aikana Ontario Hockey Leaguessa Windsor Spitfiresissä, josta hänet varattiin neljännellä kierroksella 94. pelaajana Montreal Canadiensiin . Junioriuransa lopussa Vail teki try out -sopimuksen Montrealin farmijoukkue Hamilton Bulldogsin kanssa 31. maaliskuuta 2014. Myöhemmin sopimuksen loppuessa Canadiens jätti tekemättä sopimusta Vailin kanssa ja hän siirtyi vapaaksi agentiksi. 28. syyskuuta 2014 Toronto Marlies ilmoitti tehneensä Vailin kanssa sopimuksen.


title: The Swingle Singers

text: The Swingle Singers (nykyisin The Swingles) on alun perin ranskalainen, nykyisin Lontoossa toimiva lauluyhtye, joka tuli tunnetuksi jazztyylisistä vokaalisovituksista Bachin ja muiden klassisten säveltäjien melodioista.


title: The Swingle Singers

text: Vuoteen 2011 saakka The Swingle Singers koostui kahdeksasta laulajasta: kahdesta sopraanosta, kahdesta altosta, kahdesta tenorista ja kahdesta bassosta. Yhtyeen soitinsäestys koostui yleensä vain kontrabassosta ja rumpusetistä. Nykyinen kokoonpano esiintyy tavallisimmin säestyksettä eli "a cappella".


title: The Swingle Singers

text: Pariisissa vuonna 1962 perustetun kahdeksanjäsenisen yhtyeen alkuperäisiä laulajia olivat yhtyeen johtaja, yhdysvaltalainen Ward Swingle sekä ranskalaiset Anne Germain, Jeanette Baucomont, Jean Cussac ja Christiane Legrand. Vuonna 1973 alkuperäinen kokoonpano hajosi ja Ward Swingle siirtyi Lontooseen, jossa hän kokosi uuden kokoonpanon nimellä "Swingle II".


title: The Swingle Singers

text: Yhtye on esiintynyt myös nimellä "The New Swingle Singers". Nykyisin se käyttää nimeä "The Swingles".


title: The Swingle Singers

text: Yhtyeelle nimen antanut Ward Swingle kuului Mimi Perrinin johtamaan lauluyhtyeeseen Les Double Six, joka muun muassa lauloi taustoja Charles Aznavourille ja Edith Piafille. Christiane Legrand, säveltäjä Michel Legrandin sisar, toimi The Swingle Singersin ykkössopraanona vuoteen 1972.


title: The Swingle Singers

text: Yhtye äänitti ensimmäisen albuminsa "Jazz Sébastien Bach" kertomansa mukaan lahjaksi ystäville ja sukulaisille. Monet radioasemat kuitenkin alkoivat soittaa sen kappaleita, mistä alkoi viiteen Grammy-palkintoon johtanut levytysura. The Swingle Singers levytti muun muassa Modern Jazz Quartetin kanssa, ja Luciano Berio sävelsi yhtyettä ajatellen sinfonian kahdeksalle ihmisäänelle ja orkesterille. Lontoossa perustettu kakkoskokoonpano on laulanut muun muassa ranskalaisen poptähti Étienne Dahon ja brittiyhtye The Style Councilin levyillä.


title: The Swingle Singers

text: Yhtyeen jäsenet kuratoivat London A Cappella Festival -tapahtumaa.


title: The Swingle Singers

text: Syyskuussa 2015 yhtyeen kokoonpano oli seuraava:


title: Pitkä kuljetus

text: Pitkä kuljetus on Suomessa erikoiskuljetus, joka eroaa normaalista kuljetuksesta tätä suuremmalla pituudellaan. Liikenneministeriö päätti pitkästä kuljetuksesta vuonna 1992, ja laki tuli voimaan vuoden 1993 alussa. Ainakin osassa tapauksista sen edellä, jäljessä tai sekä edellä että jäljessä on käytettävä varoitusautoa, jossa on varoitusteksti "pitkä kuljetus".


title: Aurajoen vesistö

text: Aurajoen vesistö (vesistöaluetunnus 28) on Suomessa vesistöalue, jonka laskujoki Aurajoki laskee Saaristomereen. Vesistöalueen pinta-ala on 874,08 neliökilometriä. Alueen järvisyys on 0,25 %.


title: Aurajoen vesistö

text: Vesistöalueen kolmannessa jakovaiheessa on seuraavat alueet tai valuma-alueet :


title: Paimionjoen vesistö

text: Paimionjoen vesistö (vesistöaluetunnus 27) on Suomessa vesistöalue, jonka laskujoki Paimionjoki laskee Saaristomereen Paimionlahdella. Vesistöalueen pinta-ala on 1 088 neliökilometriä. Alueen järvisyys on 1,58 %.


title: Paimionjoen vesistö

text: Vesistöalueen toisessa jakovaiheessa on seuraavat alueet tai valuma-alueet :


title: Leveä kuljetus

text: Leveä kuljetus on Suomessa erikoiskuljetus, joka eroaa normaalista kuljetuksesta tätä suuremmalla leveydellään. Liikenneministeriö teki leveästä kuljetuksesta päätöksen vuonna 1992, ja päätös tuli voimaan vuoden 1993 alussa. Ainakin osassa tapauksista sen edellä on käytettävä varoitusautoa, jossa on varoitustaulu, jossa lukee "leveä kuljetus".


title: Bulacan

text: Bulacan on yksi Filippiinien 81 provinssista. Se sijaitsee Keski-Luzonin alueella. Vuonna 2010 siellä oli lähes kolme miljoonaa asukasta.


title: Bulacan

text: Provinssiin kuuluu 21 kuntaa, 3 kaupunkia ja 569 barangayta. Provinssin pääkaupunki Malolos sijaitsee sen lounaisosassa.


title: Filippiinien historia

text: Filippiinien saariryhmän aluetta ovat alun perin asuttaneet australo-melanesialaiset kansanryhmät, jotka saapuivat alueelle Aasian mantereelta maasiltaa pitkin. Noin 5 000–2 000 vuotta sitten alueelle muutti malaijeja ja alkuperäisasukkaat muuttivat heidän tieltään saarten sisäosiin. Filippiinien saariston malaijit kävivät kauppaa Malaijien saariston ja Intian suunnasta tulleiden muslimikauppiaiden kanssa, mikä vauhditti islamin leviämistä. Suurin osa nykyisen Filippiinien alueen asukkaista kääntyi islamin uskoon 1200-luvulla.


title: Filippiinien historia

text: Ensimmäisenä eurooppalaisena Filippiineille saapui tutkimusmatkailija Fernão de Magalhãesin johtama espanjalainen retkikunta vuonna 1521. Magalhães ja osa hänen retkikuntansa miehistöstä saivat surmansa taistelussa Mactanin saarella, mutta osa retkikunnasta selvisi takaisin Espanjaan. Espanjan kuningas Filip II lähetti Filippiineille toisen retkikunnan, joka valloitti saaret Espanjan alaisuuteen vuonna 1565. Maa nimettiin kuningas Filip II:n mukaan Filippiineiksi.


title: Filippiinien historia

text: Espanjan siirtomaavalta Filippiineillä kesti 333 vuotta. Espanjalaiset tekivät Manilasta Filippiinien pääkaupungin, ja Manilasta kehittyi espanjalaisille tärkeä Kaakkois-Aasian kaupan keskus. Filippiineillä sallittiin maanomistus vain espanjalaisille tilallisille ja paikallisväestö joutui usein pakkotyöhön, mikä kasvatti siirtomaavallan vastustusta.


title: Filippiinien historia

text: Filippiinien kansallismieliseen katipunan-liikkeeseen kuuluneet järjestivät kansannousun Emilio Aguinaldon johdolla vuonna 1896. Espanjalaiset kukistivat kansannousun, mutta kaksi vuotta myöhemmin Yhdysvallat valtasi Filippiinit Espanjan ja Yhdysvaltain välisessä sodassa. Sodan päätyttyä Yhdysvallat ja Espanja tekivät rauhansopimuksen, jonka mukaan Yhdysvallat osti Filippiinit Espanjalta 20 miljoonan dollarin korvausta vastaan.


title: Filippiinien historia

text: Yhdysvallat tuki Filippiinien kansallismielisiä kapinassa Espanjaa vastaan, mutta tuki loppui kun maa siirtyi Yhdysvaltain hallintaan. Aguinaldo julisti Filippiinit itsenäiseksi, mutta se ei sopinut Yhdysvalloille, vaan Filippiineistä tehtiin Yhdysvaltain siirtomaa. Filippiiniläiset kansallismieliset vastustivat siirtomaahallintoa ja tilanne kärjistyi sissisodaksi Yhdysvaltain miehitystä vastaan.


title: Filippiinien historia

text: Filippiinejä alettiin valmistella itsenäisyyttä varten 1930-luvulla, jolloin maalle myönnettiin autonomia. Japani valtasi Filippiinit toisen maailmansodan aikana, ja maahan nimitettiin japanilaismyönteinen nukkehallitus. Sodan jälkeen maa palasi Yhdysvaltain hallintaan ja Filippiinit itsenäistyi vuonna 1946.


title: Filippiinien historia

text: Ferdinand Marcos nousi maan presidentiksi vuonna 1965 ja hän johti maata diktatuurin suuntaan. Hänen diktatuuriaan vastustettiin yhä laajemmin ja oppositiojohtaja Benigno Aquinon salamurhan jälkeen hänet syrjäytettiin vallankaappauksella vuonna 1986.


title: Filippiinien historia

text: Filippiinien saariston ensimmäiset asukkaat olivat aetoja, joiden epäillään saapuneen alueelle Aasian mantereelta noin 25 000 vuotta sitten. Aetat olivat negriittejä, joiden saapuessa saaristosta oli maayhteys nykyisen Kiinan ja Malesian alueelle. Viimeisimmän jääkauden jälkeen maayhteys saarille katkesi, ja sen jälkeen ihmiset ovat saapuneet meritietä pitkin nykyisen Kiinan ja Indonesian alueilta. Ensimmäiset asukkaat järjestäytyivät "barangay"-nimisiksi kyliksi, joita johti "datu". Kyläyhteisöissä eli noin 30-100 hengen yhteisö, jotka muodostuivat suvuista. Usein eri barangay-yhteisöt nahistelivat keskenään ja yhteistyö kylien välillä oli harvinaista.


title: Filippiinien historia

text: Noin vuonna 200 eaa. alueelle saapuivat malaijit. He harjoittivat saaristossa maanviljelystä ja he hallitsivat metallien työstämisen ja kankaiden kudonnan. Malaijien painostuksesta aetat väistyivät vähitellen heidän tieltään syrjäisemmille vuoristoalueille.


title: Filippiinien historia

text: Islamin levittäytyminen Filippiinien saaristoon alkoi vuoden 1380 tienoilla. Islam levisi saarille Indonesiasta ja ensimmäisinä sen vaikutusvallan alle jäivät Filippiinien eteläisimmät osat, Sulun saaristo ja Mindanao. Islamin mukana tuli sulttaanien ylipäällikkyyteen perustuva hallintojärjestelmä. Muslimihallitsijat syrjäyttivät saariston perinteisen hallintajärjestelmän ja alueelle syntyi uusia sulttaanikuntia. Sulttaanikunnat olivat hallinnollisesti ja taloudellisesti voimakkaampia kuin perinteiset kyläyhteisöt, ja muslimihallitsijat liittivät alaisuuteensa suuria alueita. Kun ensimmäiset eurooppalaiset saapuivat alueelle vuonna 1521, oli muslimihallitsijoiden valta levinnyt jo saariston pohjoisimpiin osiin.


title: Filippiinien historia

text: Filippiinien kirjoitettu historia alkaa vuodesta 1521, jolloin Espanjan kuninkaan palveluksessa ollut Fernão de Magalhães saapui Limasawan ja Cebun saarille. Magalhães epäonnistui saariston valtaamisessa paikallisten asukkaiden vastarinnan takia. Magalhães sotkeutui paikallisten päällikköjen väliseen konfliktiin ja Magalhães sekä osa hänen miehistöstään sai surmansa Mactanin taistelussa Cebun naapurisaarella Mactanilla, kun päällikkö Lapu-Lapun joukot tappoivat heidät. Osa Magalhãesin miehistöstä pääsi pakenemaan Lapu-Lapun joukkoja ja he palasivat Espanjaan lastinaan suuri määrä kalleuksia. Espanjan kuningas lähetti retkikunnan palattua saarille uusia valloittajia.


title: Filippiinien historia

text: Espanjalaiset palasivat paremmin varustautuneina vuonna 1565 Miguel Lopez de Legazpin johdolla. Hän johti 400 miehen retkikuntaa, jonka tehtävänä oli valloittaa saaristo Espanjan alaisuuteen. Seuraavina vuosikymmeninä suuri osa nykyisten Filippiinien alueesta liitettiin Espanjan vallan alle. Vuonna 1571 espanjalaiset valtasivat Manilan, joka oli tuolloin muslimisaarnaajien etäisin tukikohta ja Tondon kuningaskunnan pääkaupunki. Suurta osaa kaupungista hallitsi myös kiinalainen merirosvo Lim Ah-hong. Espanjalaiset valtasivat Manilan ja tekivät siitä oman pääkaupunkinsa. Manilasta muodostui espanjalaisten sotilaallinen, kaupallinen ja uskonnollinen keskus ja muslimit karkotettiin eteläiselle Mindanaon saarelle.


title: Filippiinien historia

text: Lopezin johtamat espanjalaiset valtasivat Visayasaaret, mikä aloitti saaristossa Espanjan 333 vuotta kestäneen siirtomaa-ajan. Alue nimettiin Filippiineiksi Espanjan kuninkaan Filip II:n mukaan. Legazpi nimettiin alueen ensimmäiseksi kenraalikuvernööriksi. Filippiinien eteläisten saarien sulttaanikuntia Espanja ei kuitenkaan saanut koko valtakautensa aikana kunnolla hallintaansa.


title: Filippiinien historia

text: Espanjalla oli kolme tärkeää tavoitetta Filippiineillä. Saaristo oli maan ainoa siirtomaa Aasiassa, ja Filippiineiltä käsin maa pyrki turvaamaan oman osuutensa Kaakkois-Aasian maustekaupassa. Filippiineiltä pyrittiin myös kehittämään Espanjan kauppayhteyksiä Kiinan ja Japanin suuntaan ja käännyttämään filippiiniläisiä kristinuskoon. Kristinuskon levittämisellä pyrittiin myös tekemään alueen asukkaista kuuliaisia miehittäjävallalle, sillä maassa oli vain muutama tuhat espanjalaista, jolloin valtaa ei voitu rakentaa pelkästään sotilaallisen ylivoiman varaan. Saarten valloitus tapahtuikin suhteellisen vähällä väkivallalla, toisin kuin espanjalaisten Etelä-Amerikan valloitus, osittain siksi että monet omaksuivat kristinuskon rauhanomaisesti, paitsi alueen muslimit.


title: Filippiinien historia

text: Täysin ilman verenvuodatusta Espanjan siirtomaa-ajan alku Filippiineillä ei kuitenkaan käynyt. Filippiineillä asui runsaasti kiinalaisia, ja kiinalaisten ja espanjalaisten välillä vallitsi syvä epäluuloisuus joka puhkesi toisinaan väkivaltaisuuksiksi. Vuonna 1603 maassa liikkui huhuja, joiden mukaan kiinan keisari olisi suunnittelemassa Filippiinien valloitusta. Tämä johti paikallisten kiinalaisten joukkomurhaan, jossa epäillään saaneen surmansa 23 000 kiinalaista. Espanjalaiset rajoittivat kiinalaisten ja japanilaisten määrää saarilla vuonna 1606 säädetyllä lailla, mikä aiheutti kiinalaisten kapinointia useaan otteeseen 1600-luvulla.


title: Filippiinien historia

text: Espanjalaiset hallitsivat Filippiinien siirtomaataan Uudesta Espanjasta, nykyisestä Meksikosta. Saarten pääkaupungista Manilasta kehittyi nopeasti Kaakkois-Aasian kaupan keskus. Filippiineiltä tehtiin vuosina 1604-1815 kerran tai pari merimatka Meksikon Acapulcoon, lastina Kaakkois-Aasian silkkiä, mausteita ja posliinia. Paluumatkalla Meksikosta tuotiin Filippiineille siirtolaisia, lähetyssaarnaajia ja kruunun virkamiehiä. Tämän tuloksena Filippiineistä syntyi aasialainen maa, jossa on paljon latinalaisamerikkalaisia piirteitä. Filippiinit on Itä-Timorin ohella ainoa katolinen maa Aasiassa.


title: Filippiinien historia

text: Paikallisväestön käännytys katolisuuteen oli nopeaa ja menestyksekästä. Käännytystyön tarkoituksena espanjalaisilla oli myös saada ideologinen ylivalta Filippiineillä. Maallinen ja uskonnollinen valta-asema olivat hyvin lähellä toisiaan. Etenkin maaseudulla hallinto jäi munkkien ja pappien huoleksi. Espanjalaiset jesuiitat olivat toisinaan korruptoituneita suurmaanomistajia ja paikallisten maatyöläisten riistäjiä, jotka unohtivat uskonnolliset periaatteensa kun he olivat asettuneet Filippiineille.


title: Filippiinien historia

text: Perinteisesti maa oli ollut filippiiniläisessä barangay-yhteiskunnassa yhteisomistuksessa. Maata ei omistanut edes kylän päällikkö, vaan päällikkyys perustui arvostukseen. Espanjalaiset sotilaat eivät löytäneetkään maasta odottamiaan rikkauksia, jolloin kuningas palkitsi heidät antamalla heidän hallittavakseen maaomaisuuksia ja oikeuden kantaa veroa tietyltä alueelta. Monet maanomistajat keskittyivät vain veronkantoon laiminlyöden muut velvollisuutensa paikallisväestön olojen kohentamiseksi. Maan taloudellinen kehittäminen ei kiinnostanut espanjalaisia ja heitä enemmän kehitykseen vaikuttivat kiinalaiset siirtolaiset. Kiinalaisten rikastuessa liikaa heidät ajettiin pois maasta sillä tekosyyllä että he eivät olleet katolisia.


title: Filippiinien historia

text: Pois ajettujen kiinalaisten aseman kaupassa saivat puoliveriset kiinalaismestitsit, jotka olivat filippiiniläisten ja kiinalaisten yhteisiä jälkeläisiä. Heidän käännyttyään kristinuskoon he saivat palkkiokseen laajoja maaomaisuuksia, joista kehittyi myöhemmin suurtiloja, "haciendoja", jotka keskittyivät pääasiassa vientituotteiden viljelyyn. 1700-luvun lopulla Manilan satama avattiin muillekin kuin espanjalaisille ja brittiläiset ja yhdysvaltalaiset tulivat maan vientimarkkinoille. Tärkeimmät vientituotteet olivat riisi, tupakka, sokeri ja indigo. Kehitys johti kuitenkin siihen että monet filippiiniläiset menettivät maansa ja ajautuivat köyhyyteen.


title: Filippiinien historia

text: Espanjalaiset kohtasivat alusta asti vastarintaa Filippiineillä siirtomaavaltaa vastaan. Vastarinta valloittajia kohtaan ei kuitenkaan ollut yhtenäistä, sillä filippiiniläiset yhteisöt olivat hajallaan eri saarilla. Ainoastaan Mindanaon saaren islamilainen väestö pystyi vastustamaan espanjalaisvaltaa.


title: Filippiinien historia

text: Iso-Britannian kuningaskunta miehitti Manilan seitsenvuotisen sodan aikana vuosina 1762–1765. Brittiläiset yllyttivät Luzonin saarella toimineita Diego Silangin johtamia kapinallisjoukkoja nousemaan espanjalaisten valtaa vastaan. Britit lupasivat kapinallisille valtaan nousun jälkeen olojen kohennuksia, mutta brittiläiskausi Filippiineillä jäi lyhyeksi eikä heidän tarvinnut lunastaa lupauksiaan. Kun espanjalaisvalta palasi Filippiineille, maan kuvernööriksi nousi José Basco y Vargas. Hän toteutti useita uudistuksia, joiden tavoitteena oli edistää maan taloudellista kehitystä. Hänen hallintokaudellaan vuosina 1778-1787 maan vientiviljely kehittyi ja Filippiineistä tuli maailman suurin tupakantuottaja.


title: Filippiinien historia

text: Hänen hallintokaudellaan nousi myös merkittävä kapina vuonna 1872, kun 250 filippiiniläistä sotilasta nousi kapinaan siirtomaavaltaa vastaan nykyisen Caviten provinssin alueella. Kapina kukistettiin ja sen seurauksena kolme filippiiniläistä pappia, Mariano Gomez, Jacinto Zamorra ja José Burgos teloitettiin helmikuussa 1872 salaliittosyytteen varjolla. Heistä tuli Filippiinien itsenäisyystaistelun ensimmäiset marttyyrit ja heidän teloituksensa jälkeen Filippiinien kansa yhtyi maan lukeneiston johdolla taisteluun Espanjan siirtomaavaltaa vastaan.


title: Filippiinien historia

text: Vuonna 1888 perustettiin propagandaliike "la solidaridad", joka vaati uudistuksia Espanjan siirtomaahallintoon ja filippiiniläisten kohtelemista tasa-arvoisina kansalaisina espanjalaisten rinnalla. Liike perustettiin Espanjassa ja sen perustajina olivat maassa opiskelleet filippiiniläiset yläluokan edustajat. Eräs liikkeen perustajista oli José Rizal, tuleva kansallissankari. Rizal perusti Filippiineille palattuaan vuonna 1892 "Liga Filipinan". Järjestö oli vain reformistinen ja sen aatteena oli korostaa Filippiinien saariston yhtenäisyyttä. Rauhanomaisen painostuskeinon tavoitteena oli saada espanjalaiset suostumaan hallinnon uudistuksiin. Rizal kuitenkin pidätettiin heti järjestön perustamisen jälkeen ja hänet karkotettiin Mindanaon saarelle.


title: Filippiinien historia

text: Muutamat Liga Filipinan jäsenet perustivat vuonna 1894 "Katipunan" -järjestön, jonka tavoitteena oli irrottaa Filippiinit Espanjan hallinnasta tarvittaessa vaikka väkivalloin. Liikkeen johtoon nousi Andrés Bonifacio. Vuonna 1896 Katipunan aloitti aseellisen vallankumouksen Espanjan hallintoa vastaan. Katipunanin vallankumoukselta puuttui keskitetty johto ja kansa lähti taisteluun spontaanisti usealla alueella. Katipunanin ensimmäinen vallankumousyritys epäonnistui surkeasti ja sen seurauksena José Rizal teloitettiin joulukuussa 1896.


title: Filippiinien historia

text: Katipunanin johdossa olleen Bonifacion suosio romahti kapinallisten keskuudessa ja hänen tilalleen nousi Emilio Aguinaldo. Tämä perusti Biak-na-Baton tasavallan ja nimitti itsensä sen presidentiksi. Bonifacio syrjäytettiin vallankumoushallinnon johdosta ja häntä syytettiin juonittelusta Aguinaldoa vastaan. Aguinaldo teloitutti Bonifacion toukokuussa 1897 syyttäen tätä salaliitosta, mutta todellinen syy oli Aguinaldon vallanhalu.


title: Filippiinien historia

text: Aguinaldon hallinnon myötä Filippiinien itsenäisyys ei tullut Espanjan siirtomaahallinnolle kysymykseenkään. Espanjassa haluttiin Filippiinien levottomuuksille nopeaa ratkaisua, sillä Espanja oli samaan aikaan sodassa Yhdysvaltoja vastaan. Espanja suostui filippiiniläisten vaatimuksiin sillä ehdolla, että Aguinaldo ja hänen kannattajansa poistuisivat maasta. Espanja valtasi nopeasti takaisin Aguinaldon johtamien kapinallisten hallinnassa olleet alueet ja joulukuussa 1897 allekirjoitettiin Biak-na-Baton rauhansopimus. Aguinaldo vetäytyi itse Hongkongiin espanjalaisilta saamat rahansa mukanaan. Toiset katsoivat Aguinaldon myyneen Filippiinien itsenäisyyden muutamasta kolikosta, Aguinaldo taas sanoi myöhemmin suunnitelleensa itsenäisyystaistelun jatkamista maan ulkopuolelta käsin.


title: Filippiinien historia

text: Yhdysvallat kävi Espanjaa vastaan sotaa Kuubassa ja yhdysvaltalaiset lupasivat tukea Filippiinien itsenäisyystaistelulle, mikäli filippiiniläisjoukot auttaisivat Yhdysvaltoja ja George Deweyn johtamia merivoimia sodassa Espanjaa vastaan. Aguinaldo palasi Filippiineille toukokuussa 1898 Yhdysvaltojen houkuttelemana. Hän otti jälleen johdon filippiiniläisten taistelussa Espanjaa vastaan. Aguinaldo julisti Filippiinit itsenäiseksi 12. kesäkuuta 1898. Filippiiniläiset valtasivat pian Luzonin saaren lukuun ottamatta Manilaa. Espanja oli tässä vaiheessa valmis luopumaan Filippiineistä. Espanja luovutti sodan päätteeksi lokakuussa 1898 solmitun Pariisin rauhansopimuksen mukaisesti Filippiinien hallinnan Yhdysvalloille 20 miljoonan dollarin korvausta vastaan.


title: Filippiinien historia

text: Aguinaldo julistautui vuonna 1899 itsenäisen Filippiinien tasavallan presidentiksi. Yhdysvallat ei Aguinaldon pettymykseksi tunnustanutkaan Filippiinien itsenäisyyttä, vaan Yhdysvaltain presidentti William McKinley julisti Filippiinit kuuluvaksi Yhdysvaltojen alaisuuteen. Yhdysvallat ei poistanut sota-aluksiaan Filippiinien vesiltä sodan päätyttyä, vaan päinvastoin joukkoja Filippiineillä lisättiin. Helmikuussa 1899 maiden välillä alkoivat taistelut. Yhdysvallat oli sotilaallisesti paremmin varustautunut ja Aguinaldon johtamat filippiiniläiset joutuivat siirtymään sissisotaan sotilaallisen ylivoiman vuoksi. Aguinaldo saatiin pidätettyä huhtikuussa 1901, jolloin hän kehotti filippiiniläisiä antautumaan. Taistelut päättyivät pääosin vuonna 1902, mutta joillakin alueilla sissisota jatkui vielä joitakin vuosia. Mindanaolla taas muslimiväestö oli jatkuvassa vastarinnassa islamilaisen valtion puolesta.


title: Filippiinien historia

text: Yhdysvallat toimi sissisodassa raa'asti filippiiniläisiä kohtaan ja monia kyliä pakkosiirrettiin tai eristettiin sissien pakottamiseksi nälän avulla esiin piiloistaan. Kokonaisten kylien asukkaita sai surmansa joko taisteluissa tai he menehtyivät nälkään tai tauteihin. Eri arvioiden mukaan filippiiniläisiä menehtyi 100 000-600 000.


title: Filippiinien historia

text: Myös Yhdysvalloissa Filippiinien miehitys aiheutti vastustusta. Presidentti McKinleyn republikaaneja syytettiin imperialistisen politiikan harjoittamisesta Yhdysvaltain ulkopuolella ja oppositiossa olleen demokraattisen puolueen ympärille syntyi miehitystä vastustanut anti-imperialistinen liike. Tosin monet liikkeeseen kuuluneet ajoivat omaa etuaan, sillä sokeriruo'on viljelijät eivät halunneet kilpailevaa tuontia Filippiineiltä, kun taas sokeriruokoteollisuus halusi Filippiineiltä halvempia raaka-aineita.


title: Filippiinien historia

text: Yhdysvallat pyrki väkivaltaisen miehitysvaiheen jälkeen voittamaan nopeasti filippiiniläisten luottamuksen maan ensimmäisen kuvernöörin William Howard Taftin johdolla. Yhdysvallat kehitti maan terveydenhuoltoa ja tieverkostoa ja kansaan yritettiin istuttaa amerikkalaista kulttuuria muun muassa koulutusta kehittämällä. Opetuskielenä oli englanti. Filippiinien hallintoa luovutettiin maan oman yläluokan käsiin ja maahan perustettiin amerikkalaismyönteinen Filippiinien liittopuolue "(Partido federal)", joka kannatti Filippiinien kuulumista Yhdysvaltoihin. Filippiinien nationalistit perustivat taas vuonna 1902 kansallispuolueen "(Partido Nacionalista)", jonka toiminta aluksi kiellettiin sillä Yhdysvallat kielsi Filippiinien itsenäisyyttä ajaneen toiminnan. Puolueen toiminta sallittiin vasta vuonna 1907 kun kielto kumottiin. Äänioikeus Filippiineillä oli rajoitettu muun muassa lukutaidon perusteella, jolloin vain maan koulutettu eliitti sai äänestää.


title: Filippiinien historia

text: Kansallispuolue ajoi Filippiinien itsenäisyyttä hyvin maltillisesti ja sen mukaan maan tuli kehittyä riittävästi ennen itsenäistymistä. Se suhtautui Yhdysvaltain hallintoon myönteisesti ja kun Yhdysvallat vuonna 1916 otti esille Filippiinien mahdollisen itsenäisyyden, ei puolueen sisällä enää innostuttu asiasta sillä suuri lamakausi oli alkamassa. Taloudellisesti Filippiinit oli hyvin riippuvainen Yhdysvalloista.


title: Filippiinien historia

text: Vuonna 1935 Yhdysvaltain presidentti Franklin D. Roosevelt hyväksyi lain, jonka mukaan Filippiineille myönnettäisiin itsenäisyys 10 vuoden siirtymäajan jälkeen. Siirtymäajaksi muodostettiin autonominen Filippiinien kansainyhteisö ja sen presidentiksi valittiin Manuel L. Quezon. Varapresidentiksi valittiin Sergio Osmeña.


title: Filippiinien historia

text: Filippiinien kansainyhteisön muodostamisen jälkeen Yhdysvallat ei ollut tehnyt mitään Filippiinien puolustuksen turvaamiseksi. Ilmapiirin kiristyessä Tyynellämerellä Toisen maailmansodan aikana Presidentti Quezon ja kenraali Douglas MacArthur joutuivat puolustussuunnitelmaa laatiessaan toteamaan maan puolustuskyvyn olevan heikko.


title: Filippiinien historia

text: Toiseen maailmansotaan kuulunut Tyynenmeren sota alkoi 8. joulukuuta 1941 kun Japani hyökkäsi Pearl Harboriin Yhdysvaltain laivastotukikohtaan. Vain kymmenen tuntia tämän jälkeen Japani hyökkäsi Filippiineille ja miehitti saariston. Filippiinien ja Yhdysvaltain joukot puolustivat maata taistellen, mutta myös Yhdysvaltain joukot joutuivat antautumaan tai pakenemaan maasta. Quezon ja Osmeña pakenivat maasta yhdysvaltalaisten mukana ja he perustivat Yhdysvalloissa toimineen Filippiinien pakolaishallituksen.


title: Filippiinien historia

text:
Japanilaiset julistivat Filippiinit itsenäiseksi lokakuussa 1943, mutta itsenäisyys oli vain näennäistä ja nukkehallituksen päätösten tuli olla japanilaismyönteisiä. Maan presidentiksi nimitettiin José P. Laurel ja varapresidentiksi Manuel Roxas.
Monissa Kaakkois-Aasian maissa japanilaismiehitys edisti kansallismielisten aatteiden syntymistä, mutta Filippiineillä miehitys lujitti maan riippuvuutta Yhdysvalloista. Japanilaiset levittivät propagandaa, jonka mukaan Aasian tuli kuulua Aasialaisille, mutta filippiiniläiset olivat omaksuneet pitkän siirtomaakautensa aikana espanjalaisten tuoman roomalaiskatolisen uskonnon ja Yhdysvaltain siirtomaana he pitivät itseään lähes amerikkalaisina. Filippiiniläiset suhtautuivat vihamielisesti japanilaisten harjoittamaan julmaan miehitysvaltaan ja maan väestö oli haluton yhteistyöhön japanilaisten kanssa. Vihamielisyyttä nosti miehitysajan alkuvaiheessa tapahtunut Bataanin kuolemanmarssi. Vain osa omaa etuaan ajaneesta maan yläluokasta liittoutui japanilaisten kanssa.


title: Filippiinien historia

text: Filippiineillä maan radikaali vasemmistosiipi oli perustanut vuonna 1930 kommunistisen puolueen, joka taas perusti vuonna 1942 antijapanilaisen armeijan, Hukbalahapin, joka vastusti japanilaisvaltaa.


title: Filippiinien historia

text: Sodan suunta muuttui ja japanilaiset jäivät yhä pahemmin alakynteen. Yhdysvallat halusi palauttaa Filippiinit hallintaansa aloitti maan valtauksen lokakuussa 1945. Yhdysvaltain armeija nousi Douglas MacArthurin johdolla maihin Leyten saarelle ja sai vallattua Manilan takaisin hallintaansa Manilan taistelun jälkeen helmikuussa 1945. Sota päättyi Japanin antautumiseen syyskuussa 1945. On arvioitu että sota ja Japanin miehityskausi vaati miljoonan filippiiniläisen hengen. Maan pääkaupunki Manila oli sodan jälkeen pahasti raunioina. Japani tuomittiin maksamaan Filippiineille 800 miljoonan dollarin sotakorvaukset.


title: Filippiinien historia

text: Yhdysvallat halusi kuitenkin saada kaiken kunnian japanilaisten kukistamisesta ja maa näki kommunistisessa Hukbalahapissa aatteellisen vihollisensa jo ennen kylmän sodan alkua. Yhdysvaltain armeija nousi maihin Luzonin saarelle missä Hukbalahapin joukot riisuttiin aseista ja sen johtaja Luis Taruc vangittiin.


title: Filippiinien historia

text: Sodan aikana Kansainyhteisön presidentti Quezon kuoli maanpaossa ollessaan vuonna 1944 ja uudeksi presidentiksi valittiin varapresidentti Osmeña, joka palasi Filippiineille yhdessä amerikkalaisten kanssa. Sodan jälkeen maan japanilaismielisen hallinnon presidentti Laurel vangittiin, mutta hänet armahdettiin pian ja hän palasi Filippiinien politiikkaan. Osmeñan ja kenraali MacArthurin välit olivat huonot ja MacArthur otti vallan omiin käsiinsä. Hän nimitti virkoihin omat suosikkinsa aina kun Yhdysvaltain armeija oli vapauttanut jonkun alueen japanilaisista, ja Osmeñan oli tyytyminen päätöksiin. MacArthur puhdisti ystävänsä Manuel Roxasin maineen, vaikka tämä oli toiminut maan japanilaismyönteisessä hallituksessa. MacArthur väitti että Roxas oli toiminut itse asiassa Yhdysvaltain agenttina ja vapautti tämän sotarikossyytteistä. Roxas nousi näin kilpailemaan Osmeñan kanssa maan presidentin virasta MacArthurin myötävaikutuksesta, ja Roxas voittikin vuoden 1946 presidentinvaalit ja hänet nimitettiin itsenäisen Filippiinien ensimmäiseksi presidentiksi.


title: Filippiinien historia

text: Filippiinit itsenäistyi 4. heinäkuuta 1946. Nykyisin maa viettää itsenäisyyspäiväänsä kuitenkin kesäkuun 12. päivä, joka oli vuoden 1898 itsenäistymispäivä. Maa oli sodan jälkeen raunioina ja maa oli riippuvainen Yhdysvaltain taloudellisesta avusta. Yhdysvallat myönsi Filippiineille taloudellista apua maan jälleenrakentamiseen, mutta pakotti vastineeksi Filippiinit hyväksymään Yhdysvalloille edulliset kauppasopimukset. Maiden sopiman Bellin kauppalain mukaan yhdysvaltalaiset ja filippiiniläiset saivat samanlaiset oikeudet maan luonnonvaroihin. Tämä oli ristiriidassa Filippiinien perustuslain kanssa, joten maa oli pakotettu muuttamaan sitä. Lisäksi Yhdysvallat sai maiden välisen tukikohtasopimuksen mukaisesti 99 vuodeksi oikeuden pitää Filippiineillä sotilastukikohtiaan.


title: Filippiinien historia

text: Presidentti Roxas ei olisi saanut toteutettua näitä lakeja täysin laillisin keinoin, joten hänen edustamansa liberaalipuolue esti yhdentoista edustajan osallistumisen kongressin työhön tekaistulla vaalivilppisyytteellä. Näin estettiin vasemmistolaisen demokraattisen allianssin toiminta. Kommunistien toimintaa ei Filippiineillä sallittu ja Hukbalahap julistettiin laittomaksi. Heille ei näin jäänyt muuta keinoa kuin jatkaa aseellista taistelua. Hukbalahabista muodostettiin vuonna 1948 kansallisen vapautuksen armeija, HNB, joka sai tukea taisteluunsa maan talonpoikaisväestöltä joka oli tyytymätön asemaansa muun muassa maanomistusolojen vuoksi. 1950-luvun alkupuolella HNB:n käymä sissisota saatiin rauhoitettua kun maan puolustusministeriksi noussut Ramon Magsaysay onnistui Yhdysvaltojen avulla sovittelemaan HNB:n ja maan hallinnon välit, muutamia pieniä HNB:n yksiköitä lukuun ottamatta.


title: Filippiinien historia

text: Kun vasemmisto oli syrjäytetty, maan poliittisen vallan sodan jälkeen jakoivat maan liberaalipuolue ja kansallispuolue. Maan valtaa pitävien puolueiden väliltä valittiin tulevien vuosien aikana myös maan presidentit. Roxas väistyi presidentin paikalta vuonna 1948 ja häntä seurasi saman liberaalipuolueen Elpidio Quirino, joka toimi presidenttinä seuraavat neljä vuotta. Vuoden 1953 vaalien jälkeen presidentiksi nousi kansallispuolueen Ramon Magsaysay seuraavaksi nelivuotiskaudeksi ja vuonna 1957 presidentiksi nimettiin kansallispuolueen Carlos P. Garcia. Vuonna 1961 presidentiksi nousi liberaali Diosdado Macapagal ja 1965 kansallispuolueen Ferdinand Marcos.


title: Filippiinien historia

text: Puolueiden poliittinen linja oli hyvin samankaltainen ja ne harjoittivat hyvin amerikkalaismielistä politiikkaa, vaikka suhteet Yhdysvaltoihin eivät olleet sodan jälkeen täysin kitkattomat. Filippiineillä oltiin pettyneitä sekä USA:n että Japanin maksamien sotakorvausten suuruuteen. Filippiineillä vastustettiin USA:n sotilastukikohtia eikä USA:n kommunismin vastaisen politiikan Japanin suosimista hyväksytty. Filippiinien liike-elämää taas ärsytti USA:n kansalaisten oikeus hyödyntää maan luonnonvaroja tasa-arvoisesti filippiiniläisten kanssa.


title: Filippiinien historia

text: Garcian ja Macapagalin presidenttikausilla Filippiinit pyrki lähentymään aasialaisia naapurimaitaan, toteuttamaan uudistusohjelmia ja kehittämään kansantaloutta monipuolisemmaksi. Macapagalin presidenttikaudella turvauduttiin paluu Aasiaan -politiikkaan, jonka osana presidentti Macapagal neuvotteli Malphilindo-sopimuksen Indonesian presidentti Sukarnon ja Malesian pääministeri Tunku Abdul Rahmanin kanssa. Sopimus kuitenkin kariutui nopeasti kun Indonesia vaati Malesian Borneon saarella sijainneita alueilta itselleen ja maiden välille syttyi aseellinen konfrontaatio. Myös Filippiinit esitti aluevaatimuksia Malesian Sabahin osavaltiosta ja maan välit Malesiaan tulehtuivat.


title: Filippiinien historia

text: Vuonna 1965 presidentiksi valittiin Ferdinand Marcos. Hänestä tuli myös maan ensimmäinen toiselle kaudelle valittu presidentti, kun hän voitti vuoden 1969 vaalit. Hänen suosiotaan nostivat muun muassa suuret tiehankkeet jolla Filippiinien maantieverkkoa parannettiin. Marcosin kauden alussa vuonna 1966 Yhdysvallat luopui useimmista Filippiineillä pitämistään sotilastukikohdista, vastineeksi siitä että Filippiinit suostui lähettämään Vietnamin sotaan pienen Filippiinien armeijan sotilasyksikön muihin kuin taistelutehtäviin Etelä-Vietnamin puolustamiseksi. Tukikohtien sulkeminen merkitsi maahan kuitenkin työttömyyden kasvua, kun tukikohtien ympärille syntyneet palvelut jouduttiin sulkemaan.


title: Filippiinien historia

text: Marcosin kaudella Mindanaon saarella nousi levottomuuksia, kun alueelle muutti runsaasti roomalaiskatolisia, jolloin alueen islaminuskoiset morot tunsivat asemansa uhatuksi. Tilanne Mindanaolla kärjistyi lopulta sisällissodaksi muslimien ja Filippiinien hallituksen välillä, kun alueen muslimijohtajat kapinoivat asemansa puolustamiseksi.


title: Filippiinien historia

text: Filippiinien kommunistit perustivat vuonna 1969 uuden kansanarmeijan "(New Peoples Army, NPA)". NPA ei ollut todellinen uhka Marcosin hallinnolle, mutta vuonna 1972 hän määräsi sotatilalain sillä perusteella että hän katsoi kommunistisissien suunnittelevan vallankaappausta. Edellisenä vuotena 1971 NPA oli tehnyt poliittisen attentaatin Manilassa, jossa sai surmansa liberaalipuolueen johtohenkilöitä. Perustuslain mukaan Marcosin olisi pitänyt luopua vallasta toisen kautensa jälkeen, mutta poikkeustilan nojalla hän sai jatkaa maan presidenttinä. Vuonna 1973 perustuslaki antoi Marcosille yksinvallan.


title: Filippiinien historia

text: Marcos kielsi yksinvaltaan noustuaan kaikki puolueet, hajotti maan kongressin ja keskitti vallan itselleen. Puolueiden sijaan perustettiin vuonna 1976 Marcosin toimesta Uusi yhteiskuntaliike, KBL, joka toimi näennäisenä parlamenttina. Poikkeustilalain oikeuttamana Marcos vangitutti poliittisia vastustajiaan ja kuka tahansa saattoi joutua vangituksi tai pidätetyksi. Marcosin hallinto näki kaikkialla uhkia ja pelkkä epäily hallinnon vastaisista toimista riitti vangitsemiseen ja kidutukseen. On arveltu että ainakin 1500 ihmistä sai surmansa ja kymmeniä tuhansia kidutettiin tai katosi Marcosin julistaman poikkeustilan aikana. Marcosin Diktatuurin myötä maan talouskehitys kääntyi kurjistumiseksi.


title: Filippiinien historia

text: Kritiikki Marcosin diktatuuria kohtaan kasvoi 1970-luvulla ja NPA:n käymä sissisota laajentui lähes koko maahan. Myös Mindanaon muslimiseparatistien kapina hallitusta vastaan kiihtyi. Kriisien leviäminen uhkasi maan sokeriruokoviljelmiä ja jäljellä olevia Yhdysvaltain sotilastukikohtia, mikä ei miellyttänyt Yhdysvaltoja joka ei ollut aluksi tehnyt mitään demokratian palauttamiseksi entiseen siirtomaahansa.


title: Filippiinien historia

text: 1980-luvun alussa maan talouskriisi syveni entisestään ja myös ulkomailla alettiin kyllästyä tilanteeseen, sillä valtion varoista siirtyi miljardeja Marcosille ja hänen liittolaisilleen.


title: Filippiinien historia

text: Marcos vangitutti oppositiojohtaja Benigno Aquinon ja hänet tuomittiin kuolemaan vuonna 1977. Hänen sallittiin kuitenkin lähteä Yhdysvaltoihin saamaan sairaalahoitoa, mihin hän jäi maanpakoon. Hänet armahdettiin vuonna 1980. Aquino palasi maanpaosta Yhdysvalloista vuonna 1983, jolloin hänet ammuttiin kuoliaaksi Manilan lentokentällä. Aquinon murha oli Marcosille lopun alkua. Opposition liikehdintä kiihtyi Filippiineillä ja ulkomailla vaadittiin murhan perinpohjaista selvittämistä. Aquinosta tuli maan hajanaisen Marcosia vastustavan opposition yhteinen marttyyri. Marcosia vastaan esiintyi liikehdintää myös hänen omien asevoimiensa sisällä, sillä asevoimissa monet olivat sitä mieltä että maan armeija tulee häviämään NPA:ta vastaan käymänsä taistelun ilman muutosta.


title: Filippiinien historia

text: Aquinon leski Corazon Aquino sai opposition tuen taakseen miehensä murhan jälkeen ja Yhdysvaltain painostuksen vuoksi Marcos suostui yllättäen järjestämään presidentinvaalit helmikuussa 1986. Corazon Aquinon katsottiin olevan ainoa henkilö, jolla oli edellytyksiä Marcosin voittamiseen. Oppositio yhdistyi Aquinon taakse ja myös jotkut Marcosin vanhat kumppanit siirtyivät tukemaan Aquinoa.


title: Filippiinien historia

text: Ääntenlaskun jälkeen sekä Marcos että Aquino julistautuivat vaalien voittajaksi. Opposition mukaan Marcos oli syyllistynyt vaaleissa räikeään vaalivilppiin ja väitti että Aquino oli vaalien voittaja. Yhdysvallat ehdotti vallanjakoa Marcosin ja opposition kesken, mutta Aquino kieltäytyi ehdottomasti yhteistyöstä Marcosin kanssa. Molemmat ehdokkaat ilmoittivat vannovansa virkavalansa helmikuun 25. päivänä. Maan ammattiyhdistysliike ilmoitti myös aloittavansa yleislakon, mikäli Marcos ei luovu vallasta.


title: Filippiinien historia

text: Tapahtumissa tapahtui käänne, kun maan puolustusministeri ja Marcosin entinen kumppani Juan Ponce Enrile sai kuulla että Marcos aikoo pidätyttää hänet. Enrile oli siirtynyt tukemaan vaaleissa oppositiota. Maan asevoimien kenraali Fidel V. Ramos asettui tukemaan Enrileä ja heitä tukeneet upseerit miehittivät EDSA-kehätien varrella sijainneen asevoimien päämajan. Kansalaisliike asettui tukemaan "EDSA-vallankumoukseksi", tai "kansan vallankumoukseksi" nimettyä upseerien kapinaa. Kardinaali Jaime Sin kehotti radiossa kaikkia filippiiniläisiä EDSA:n varrelle suojelemaan kapinallisia. Aquino antoi tukensa kapinallisille, mutta piti kiinni omasta asemastaan maan presidenttinä, sillä Enrilen ja Ramosin tavoitteena oli mahdollisesti ottaa valta itselleen eikä luovuttaa sitä Aquinolle.


title: Filippiinien historia

text: EDSA-kehätien varteen saapui satojatuhansia kansalaisia, mikä esti Marcosia tukeneiden joukkojen hyökkäyksen kapinallisia vastaan, vaikka asevoimien komentaja Fabian Ver ehdotti Marcosille hyökkäyksen toteuttamista siviiliuhreista huolimatta. Filippiiniläisarmeija ei kuitenkaan halunnut sotia omaa kansaansa vastaan. Marcosin tilanne kävi yhä tukalammaksi kun kapinalliset valtasivat viimeisenkin hänen hallinnassaan olleen televisioaseman. Yhdysvaltain ilmavoimien helikopteri kuljetti Marcosin ja hänen vaimonsa turvaan Havaijille. Ferdinand Marcos kuoli Havaijilla vuonna 1989 ja hänen leskensä Imelda Marcos sai luvan palata Filippiineille vuonna 1991.


title: Filippiinien historia

text: Astuttuaan presidentin virkaan vuonna 1986 Corazon Aquino lakkautti Ferdinand Marcosin aikaisen perustuslain ja laaditutti uuden perustuslain, joka tuli voimaan vuonna 1987. Aquino nimitti ministereiksi kansalais- ja ihmisoikeusaktivisteja ja useita vasemmistolaisia, mutta mukana oli myös suurliikemiehiä. Puolustusministeriksi tuli Marcosia vastaan noussut Juan Ponce Enrile. Pian kuitenkin armeijan ja talouselämän edustajat vastasivat maan hallinnosta, kun kansalaisaktivistit pudotettiin yksi toisensa jälkeen pois hallituksesta.


title: Filippiinien historia

text: Aquinon odotettiin tuovan maahan demokratian ja taloudellista hyvinvointia. Hänen hallintokautensa alussa maan talous kasvoikin, mutta vuoden 1989 jälkeen maan talouskasvu taantui ja köyhien määrä lisääntyi, mikä kasvatti tyytymättömyyttä hallintoa kohtaan. Maata koettelivat myös luonnonkatastrofit, kuten maanjäristys vuonna 1990 ja Pinatubon tulivuorenpurkaus vuonna 1991, jotka omalta osaltaan heikensivät maan taloudellista tilannetta.


title: Filippiinien historia

text: Aquinon hallintoa kritisoitiin myös kyvyttömyydestä kukistaa NPA:n kapinalliset. Aquinon hallitusta pidettiin heikkona ja monet Aquinoa kannattaneet sotilashenkilöt siirtyivät oppositioon. Sotilasvallankaappauksen mahdollisuudesta muodostui jatkuva uhka Aquinon hallinnolle. Aquinoa vastaan tehtiin seitsemän epäonnistunutta vallankaappausyritystä, joista osa kukistui vasta Yhdysvaltain armeijan avulla.


title: Filippiinien historia

text: Aquinon jälkeen maan presidentiksi valittiin vuonna 1992 kenraali Fidel V. Ramos niukalla äänienemmistöllä. Hänen oletettiin aluksi olevan heikko presidentti, mutta hänen onnistui kuitenkin koota politiikkansa tueksi laaja liittouma. Ramosin johtamana Filippiinien hallitus onnistui rauhoittamaan Mindanaon tilanteen, kun Ramos aloitti neuvottelut Nur Misuarin johtaman Moron kansallisen vapautusrintaman (MNLF) kanssa Mindanaon tilanteesta. Ramosin hallinto myönsi Mindanaon muslimeille rajoitetun autonomian, mikä ei tyydyttänyt kaikkia. Vuonna 1977 MNLF:stä oli jakautunut omaksi järjestökseen Moron islamilainen vapautusrintama (MILF), jonka piirissä ei oltu tyytyväisiä vuonna 1976 solmittuun Tripolin rauhansopimukseen. Rauhansopimuksen perusteella muodostettiin Mindanaon autonominen muslimialue vuonna 1989. MILF:n tavoitteena oli itsenäinen muslimivaltio, eikä se hyväksynyt MNLF:n sovittelevaa politiikkaa. Presidentti Ramos sopi rauhan MNLF:n kanssa, mutta MILF ja Abu Sayyaf terroristijärjestö jatkoivat taistelua itsenäisen islamilaisen valtion puolesta.


title: Filippiinien historia

text: Ramos aloitti myös rauhanneuvottelut kommunistisen "Kansallisen demokraattisen rintaman", "(NDF)" kanssa. Neuvotteluja mutkisti se että Filippiinien kommunistiryhmät hajaantuivat useaan pienempään ryhmään, joista enemmistö noudatti rauhanomaista ja demokraattista linjaa.


title: Filippiinien historia

text: Ramosin presidenttikaudella maan ihmisoikeustilanne parani ja maan talous koheni jonkin verran, mutta vuoden 1997 Aasian talouskriisi pysäytti talouskasvun. Huomiota herätti kuitenkin ihmisoikeuksien sijaan taloudelliset ja sosiaaliset oikeudet, kun talouden kehittämisen vuoksi tuhansia ihmisiä ajettiin mailtaan. Ramos olisi presidenttikautensa lopulla halunnut muuttaa maan perustuslakia siten että hän olisi voinut olla vallassa vielä toiset kuusi vuotta. Tämä aiheutti kuitenkin niin suuria protesteja että Ramosin suunnitelmat eivät toteutuneet.


title: Filippiinien historia

text: Ramosin jälkeen Filippiinien presidentiksi valittiin vuonna 1998 entinen filmitähti Joseph Estrada. Estrada oli toiminut aiemmin Ramosin varapresidenttinä, kaupunginjohtajana ja senaattorina, mutta hänen kykyjään toimia presidenttinä epäiltiin suuresti. Estrada esittäytyi köyhien puolestapuhujana, mikä vetosi kansaan. Hänen rahoittajansa olivat kuitenkin miljardöörejä, jotka olivat hankkineet omaisuutensa Marcosin avustuksella.


title: Filippiinien historia

text: Rauhanneuvottelujen sijaan Estrada käynnisti Mindanaolla sotatoimet MILF:iä vastaan, minkä vuoksi 300 000 ihmistä joutui evakuointileireille. Myös kommunistisen NPA:n sissitoiminta vahvistui Estradan kaudella. Maan köyhyys ei vähentynyt toivotulla tavalla ja Estradan korruptiolla ja laittomilla uhkapelibisneksillä haalima miljardiomaisuus alkoi näkyä julkisuudessa. Filippiineillä toimi laaja laiton jueteng-lottopelin verkosto, jossa jokaiselle viranomaistasolle paikallispoliiseista ja kaupunginjohtajista osavaltion kuvernööriin asti maksettiin summia silmien ummistamisesta. Laiton järjestelmä ulottui presidentti Estradaan asti, joka keräsi suurimman potin. Myös osa maan tupakkaverorahoista ohjattiin Estradan taskuun, ja hänen rahalähteitään oli todennäköisesti enemmänkin. Korruptio oli kuitenkin maassa vallitseva käytäntö, eikä vain Estradaan liittynyt ilmiö.


title: Filippiinien historia

text: Estrada syrjäytettiin korruptiosyytteiden vuoksi presidentin virasta ja hänen tilalleen tuli vuonna 2001 Gloria Macapagal-Arroyo. Estrada oli maaseudun ja slummien köyhien asukkaiden suosikki, mikä aiheutti heidän taholtaan mielenosoituksia. Estrada asetettiin syytteeseen korruptiosta ja lahjonnasta ja hän sai elinkautisen vankeusrangaistuksen vuonna 2007. Hän ehti kuitenkin kärsiä tuomiostaan vain kuukauden, kun presidentti Macapagal-Arroyo armahti hänet.


title: Filippiinien historia

text: Gloria Macapagal-Arroyo oli Filippiinien toinen naispresidentti ja hän on maan entisen presidentin Diosdado Macapagalin tytär. Hän edusti Filippiinien perinteistä poliittista eliittiä ja hän johti edeltäjäänsä oikeistolaisempaa politiikkaa. Macapagal-Arroyo otti hallitukseensa kaikki Estradaa vastaan nousseet osapuolet, vasemmistoa lukuun ottamatta, minkä seurauksena hallitus ei löytänyt yhteistä poliittista linjaa. Hänen kautensa alkoi epävakaissa merkeissä, sillä maan talous oli epävakaa ja Estradan tukijat järjestivät väkivaltaisia mielenosoituksia. Talouskasvu jäi Macapagal-Arroyon virkakaudella vaatimattomaksi.


title: Filippiinien historia

text: Macapagal-Arroyo tuki Yhdysvaltoja Syyskuun 11. päivän terrori-iskuissa ja antoi tukensa George W. Bushin terrorisminvastaiselle taistelulle, ja hän antoi Yhdysvalloille oikeuden käyttää Filippiinien maa-, meri-, ja ilmatilaa taistelutoimenpiteissä. Filippiineille perustettiin terrorisminvastainen rintama ja Filippiinit sai Yhdysvalloilta samalla apua Abu Sayyafin vastaisessa taistelussa.


title: Filippiinien historia

text: Macapagal-Arroyo hyväksyi kovan linjan taistelussa Abu Sayyafia vastaan. Abu Sayyaf sieppasi toukokuussa 2001 20 panttivankia, mutta Macapagal-Arroyo kieltäytyi määrätietoisesti maksamasta lunnaita, vaan Abu Sayyafia vastaan käynnistettiin sotilasoperaatio. Toisaalta hän sai presidenttinä vuorostaan käynnistää rauhanneuvottelut islamistijärjestö MILF:n kanssa.


title: Filippiinien historia

text: Macapacal-Arroyo valittiin uudelleen jatkokaudelle vuonna 2004, vaikka hänen mainettaan tahrasivat hänen aviomieheensä kohdistuneet korruptiosyytteet. Vaaleja väitettiin myös vilpillisiksi. Macapagal-Arroyoa vastaan suunniteltiin myös vallankaappausta, mutta suunnitelmat jäivät toteutumatta. Macapagal-Arroyoon kohdistui myös korruptiosyytöksiä ja hänen virkakautensa lopussa hän julisti sotatilan Mindanaolla sijaitseviin Maguindanaon ja Sultan Kudaratin provinsseihin. Sotatilalakia pidettiin maan senaatissa tarpeettomana, sillä alueella toimineita NPA:n sissejä ja muslimijärjestöjä vastaan oli taisteltu vuosikaudet ilman sotatilalakia. Lain tarkoituksena pelättiin olevan se, että Macapagal-Arroyo pyrkisi sen perusteella Marcosin tavoin kaappaamaan vallan armeijan tuella. Macapacal-Arroyo pyrki kuitenkin valitsemaan toisen tien vallassa jatkamiseen ja pyrki jatkokautensa jälkeen maan kongressiin, jossa hän tähtäsi puhemieheksi välttääkseen ennakoidut korruptiosyytökset. Hän joutui kuitenkin virkakautensa jälkeen vastaamaan syytöksiin korruptiosta ja vaalivilpistä vuoden 2004 vaaleissa.


title: Filippiinien historia

text: Vuoden 2010 vaaleissa valittiin maan presidentiksi entisen oppositiojohtaja Benigno Aquinon ja presidentti Corazon Aquinon poika Benigno Aquino III. Hänen ohjelmaansa kuului demokratian edistäminen ja korruption vastustaminen.


title: Filippiinien historia

text: Hänen virkakaudellaan vuonna 2015 Mindanaon Moro-konflikti maan hallitus ja MILF solmivat rauhansopimuksen. Sopimuksen mukaan MILF luopui vaatimuksestaan itsenäisestä valtiosta ja vastineeksi Filippiinien hallitus lupasi alueelle laajan autonomian. Eteläiselle Mindanaon saarelle perustettiin autonominen muslimialue, jonka nimeksi tuli Bangsamoro. Rauhansopimuksen ulkopuolella oli kuitenkin terrorijärjestö Abu Sayyaf. Filippiinien armeija on syyttänyt MILF:ää siitä, että jotkut sen sotilaat ovat jatkaneet taistelua Abu Sayyafin riveissä rauhansopimuksen jälkeen. Rauha hallituksen ja morojen välillä luhistui vuonna 2015, minkä jälkeen konflikti on ollut jäätyneessä tilassa.


title: Filippiinien historia

text: Rodrigo Duterte valittiin Aquinon seuraajaksi vuoden 2016 vaaleissa. Hän kävi presidenttikampanjansa lupaamalla kovia otteita rikollisuutta ja korruptiota vastaan. Kiistanalaiseksi on noussut esimerkiksi Duterten väkivaltainen kampanja huumakauppiaita vastaan, jonka aikana on saanut surmansa tuhansia. Duterte on kehottanut kannattajiaan ja poliiseja surmaamaan huumakauppiaita ilman oikeudenkäyntiä, mikä on tuomittu laajasti kansainvälisesti. Monet filippiiniläiset ovat kuitenkin pitäneet Duterten kovaa linjaa tarpeellisena. Heinäkuussa 2016 tehdyn kyselyn mukaan presidenttiä kannatti peräti 91 % vastaajista.


title: Filippiinien historia

text: Duterten kaudella ongelman ovat muodostaneet myös ääri-islamistiset ryhmät, kuten Isis. Vuoden 2017 toukokuussa islamistit valtasivat Marawin kaupungin, jonka Filippiinien asevoimat valtasivat takaisin pitkän taistelun jälkeen saman vuoden lokakuussa.


title: Cavite

text: Cavite on yksi Filippiinien 81 provinssista. Se sijaitsee Calabarzonin alueella. Vuonna 2010 siellä oli yli kolme miljoonaa asukasta.


title: Cavite

text: Cavitessa on kuusi kaupunkia, 19 kuntaa ja 829 barangayta. Virallinen pääkaupunki on Imus, mutta provinssin hallintovirastot sijaitsevat Trece Martirezissa.


title: Hypergamia

text: Hypergamialla (engl. "hypergamy") tarkoitetaan tapaa pariutua sosiaalisesti korkeampitasoisemman kumppanin kanssa.


title: Hypergamia

text: Arkikielessä ilmiöstä käytetään mm. termiä "ylöspäin naiminen/avioituminen."


title: Hypergamia

text: Yhtenä hypergamian muotona on pidetty pariutumista vanhemman kumppanin kanssa. Suomessa miesten ensimmäisen avioliiton keskimääräinen solmimisikä on hieman naisia suurempi (n. 2,1 vuotta).


title: Ryan Craig

text: Ryan F. Craig (s. 6. tammikuuta 1982) on kanadalainen jääkiekkoilija, joka pelaa nykyisin AHL-joukkue Lake Erie Monstersissa. Hänet varattiin 255. pelaajana Tampa Bay Lightningiin.


title: Ryan Craig

text: Craig aloitti uransa Western Hockey Leaguessa Brandon Wheat Kingsin paidassa pelaten yhden pelin kauden 1997–1998 lopulla 16-vuotiaana. Kaudella 2000–2001 Craig oli Brandonin paras pistemies ja seuraavalla kaudella hänet valittiin joukkueensa parhaaksi pelaajaksi. Viimeisten kahden joukkueessa pelaamansa kauden ajaksi Craig valittiin kapteeniksi. Kaudella 2002–2003 hän oli jälleen joukkueensa sisäisen pistepörssin ensimmäinen ja sijoittui koko liigan maalipörssissä kuudenneksi, ylivoimamaalien määrässä ensimmäiseksi sekä ylivoimamaalien määrässä hän jakoi kahdeksannen sijan.


title: Ryan Craig

text: Craig ehti pelata AHL:ssä muutamien kausien ajan ennen kuin pääsi tekemään debyyttinsä NHL:ssä Tampa Bay Lightningin paidassa kaudella 2005–2006.


title: Ryan Craig

text: Pelattuaan uransa ensimmäisten seitsemän kauden ajan Lightningin organisaatiossa, Craig siirtyi 3. heinäkuuta 2010 yhden vuoden mittaisella kaksisuuntaisella sopimuksella Pittsburgh Penguinsiin. 13. kesäkuuta 2011 Craig ja Penguins solmivat vuoden mittaisen jatkosopimuksen.


title: Ryan Craig

text: Craig pelasi kahden kauden ajan suurimmaksi osaksi Penguinsin farmiseura Wilkes-Barre/Scranton Penguinsissa. Tämän jälkeen hän ei enää saanut sopimusta NHL:n puolella ja siirtyi yhden vuoden sopimuksella AHL:ään Springfield Falconsiin 19. heinäkuuta 2012.


title: Ryan Craig

text: Craig valittiin Falconsin kapteeniksi heti ensimmäisellä kaudellaan joukkueessa pelaamallaan kaudella. Hän teki 20 maalia ja yhteensä 47 pistettä 75 ottelussa auttaen Springfieldin aina pudotuspelien toiselle kierrokselle asti. 5. heinäkuuta 2013 Craig teki kahden vuoden kaksisuuntaisen sopimuksen Falconsin NHL-yhteistyöseura Columbus Blue Jacketsin kanssa.


title: Ryan Craig

text: 29. kesäkuuta 2015 Craig jatkoi Columbuksen organisaatiossa tehden kahden vuoden sopimuksen joukkueen farmiseura Lake Erie Monstersin kanssa.


title: Ryan Craig

text: Craig on naimisissa Jaydeen kanssa. Heillä on yksi poika ja yksi tyttö.


title: Rimpivesiherne

text: Rimpivesiherne ("Utricularia intermedia") on vesiherneiden sukuun kuuluva monivuotinen vesikasvi ja lihansyöjäkasvi.


title: Rimpivesiherne

text: Rimpivesiherne kasvaa 10–30 cm:n korkuiseksi. Sillä on kahdenlaisia lehtiä. Vihreät lehdet ovat liuskaisia, ja niiden lisäksi kasvilla on lehtivihreättömiä lehtiä joissa on pyyntirakkuloita. Se kukkii kirkkaankeltaisin kukin heinä-elokuussa.


title: Rimpivesiherne

text: Rimpivesiherne kasvaa suolammissa ja allikoissa ja on yleinen lähes koko Suomessa. Sitä tavataan Keski- ja Pohjois-Euroopassa ja paikoin samoilla leveysasteilla Aasiassa ja Pohjois-Amerikassa.


title: Citarum

text: Citarum on Jaavan saarella, Indonesian Länsi-Jaavan provinssin alueella virtaava joki. Joen alkulähde on Jaavan keskiosien vuoristossa ja se laskee Jaavanmereen pääkaupunki Jakartan koillispuolella.


title: Citarum

text: Citarum on Jaavan kolmanneksi pisin joki, mutta tunnetummaksi joen on tehnyt se että Citarum on yksi maailman saastuneimmista joista. Näkyvin merkki joen saastuneisuudesta on pinnalla kelluva jäte. Joen varrella asuu viisi miljoonaa ihmistä, mutta noin 30 miljoonaa ihmistä käyttää Citarumjoen vettä juomavetenä, pesuvetenä ja maatalousvetenä. Joen varrella on yli 200 tekstiilitehdasta, jotka ovat laskeneet Citarumjokeen muun muassa lyijyä, elohopeaa ja arseenia. Citarumjoen vettä käytetään riisipeltojen kasteluun ja joen varrella olevien peltojen sato muodostaa noin viisi prosenttia koko maan riisisadosta.


title: Veli Virkkunen

text: Veli Juhani Virkkunen (23. lokakuuta 1913 Turku – 23. elokuuta 2001) oli suomalainen filosofian maisteri, toimittaja, sotakirjailija ja tiedotuspäällikkö.


title: Veli Virkkunen

text: Virkkusen vanhemmat olivat hovioikeuden asessori, laamanni Veli Kustavi Snellman (1874–1940) ja Inkeri Elina Koskinen (1888–1928). Veli Virkkunen toimi muun muassa Yleisradion tiedotuspäällikkönä.


title: Veli Virkkunen

text: Veli Virkkunen oli naimisissa 1939–1949 muotitaiteilija, laulajatar Maire Virkkunen-Harkin kanssa) kanssa ja toisen kerran Margaret Ann Bensonin (1921–2009). Yleisradion kirjallisuustoimittaja Juha Virkkunen oli Veli Virkkusen poika hänen ensimmäisestä avioliitostaan.


title: Shanit

text: Shanit ovat pääosin Myanmarin Shanin osavaltiossa asustava kansa. Myanmarissa asuu noin 3,9 miljoonaa shania eli yhdeksän prosenttia väestöstä. He ovat maan toiseksi suurin etninen ryhmä. Miehet ja naimisissa olevat naiset pitävät turbaania. Shanit ovat theravada-buddhalaisia.


title: Oheistuote

text: Oheistuote () on jonkin tuotteen, tapahtuman tai palvelun ohessa myytävä, siihen ja sen maailmaan liittyvä tuote. Oheistuotteet voivat ulottua Happy Mealin kaltaisen tuotteen kylkiäisenä saatavasta lelusta elokuvien tai tietokonepelien hahmojen mukaan valmistettuihin kalliisiin keräilynukkeihin. Oheistuotteiden valmistajat ovat yleensä muita kuin päätuotteesta vastaava yritys, ja he maksavat päätuotteen oikeudenomistajalle lisenssimaksua saamastaan valmistuslisenssistä eli oikeudesta käyttää oheistuotteessa päätuotteesta muistuttavia hahmoja, kuvia, värejä, logoja yms.


title: Oheistuote

text: Oheistuotteiden tarkoitus on paitsi lisätä tuottoja lyhyellä aikavälillä, myös pitkällä aikavälillä syventää varsinaisen tuotteen käyttäjien suhdetta siihen sekä lisätä ja ylläpitää kiinnostusta tuotetta markkinoivan yrityksen myöhempiä samanaiheisia tuotelanseerauksia silmällä pitäen.


title: Oheistuote

text: Tyypillisiä oheistuotteita ovat musiikkiartistien uskollisille ihailijoille suunnatut fanituotteet, kuten bändipaidat ja muut artistin tunnuksilla varustetut asusteet. Kun musiikkiesiintyjien ansainta on siirtynyt yhä enemmän levymyynnistä kiertueisiin, esiintymisten yhteydessä myytävillä oheistuotteilla voi olla suurikin merkitys artistin tulonmuodostukselle. Yksi ensimmäisistä laajaa oheistuotevalikoimaa käyttäneistä artisteista oli yhdysvaltalainen 1970-luvun teinitähti David Cassidy, jonka kuvaa käytettiin julisteista erilaisiin koulutarvikkeisiin ja muihin nuorten tyttöjen käyttämiin tavaroihin.


title: Oheistuote

text: Elokuvateollisuus on toinen suuri oheistuotteiden käyttäjä. Etenkin lapsille suunnattujen animaatio- ja muiden suosikkielokuvien hahmoja ja maailmaa pyritään tuomaan esiin yhteistyösopimuksilla esimerkiksi pikaruokaketjujen, aamiaismuromerkkien tai vaate- ja leikkikaluvalmistajien kanssa. Elokuvien tuotantoyhtiöt harvoin hoitavat oheistuotetoimintaa itse, vaan lisensioivat hahmojen käyttöoikeudet ulkopuolisille yrityksille, jotka usein myös kantavat oheistuotteiden myynnistä koituvat riskit. Oheistuotelisensioinnista elokuvayhtiöt saavat usein huomattavia lisätuloja. Esimerkiksi vuonna 1989 ensi-iltansa saanut "Batman"-elokuva tuotti lipputuloina 250 miljoonaa dollaria ja lisäksi 50 miljoonaa dollaria oheistuotteiden lisenssimaksuina. Sittemmin oheistuotetoiminnan osuus elokuvayhtiöiden tuotoista on vain kasvanut. Vuonna 2001 arvioitiin Harry Potter -kirjojen ja -elokuvien oheistuotemyynnin tuovan Time Warner -yhtiölle vuosittain 2,2 miljardia dollaria.


title: Nigerin presidentti

text: Nigerin presidentti on Nigerin valtionpäämies. Niger on semipresidentiaalinen maa, joten siellä toimeenpanovalta on jaettu parlamentista riippumattoman presidentin ja pääministerin johtaman parlamentaarisen hallituksen kesken. Presidentin kauden pituus on viisi vuotta.


title: Pakistanin krikettimaajoukkue

text: Pakistanin krikettimaajoukkue edustaa Pakistania kriketin maajoukkuekilpailuissa. Sitä hallinnoi "Pakistan Cricket Board". Pakistan voitti maailmanmestaruuden 1992.


title: Pakistanin krikettimaajoukkue

text: Pakistan pelasi ensimmäisen test matchinsa, eli viisipäiväisen maaottelun, vuonna 1952. Se on vuoden 2016 loppuun mennessä pelannut kaikkiaan 406 test match -ottelua, joista se on voittanut 130, hävinnyt 118 ja "tasapeliin", eli käytännössä kesken, on jäänyt 158 ottelua. Se on voittanut kaikki yhdeksän ratkaisuun saakka pelattua test matchia Bangladeshia vastaan. Zimbabwen se on voittanut kymmenen kertaa ja hävinnyt kolmesti, Uuden-Seelannin se on voittanut 24 kertaa ja hävinnyt kymmenen kertaa. Pakistanilla on positiivinen saldo myös Sri Lankaa (19 voittoa – 14 tappiota), Intiaa (12–9) ja Länsi-Intian saaristoa vastaan (18–16). Englantia vastaan sillä on 20 voittoa ja 24 tappiota, Australiaa vastaan 14 voittoa, 30 tappiota ja Etelä-Afrikkaa vastaan neljä voittoa ja 12 tappiota.


title: Pakistanin krikettimaajoukkue

text: Pakistan pelasi ensimmäisen yksipäiväisen maaottelunsa (eli pelimuodon, jossa kummallakin joukkueella on tavallisesti 50 syöttövuoroa, joissa jokaisessa kuusi syöttöä) vuonna 1973. Se on vuoden 2016 loppuun mennessä pelannut kaikkiaan 866 yhden päivän maaottelua. Niistä se on voittanut 457, hävinnyt 383, päätynyt tasajuoksuihin kahdeksan kertaa sekä ratkaisemattomaan 18 kertaa.


title: Pakistanin krikettimaajoukkue

text: Pakistanilla on kymmenestä suuresta krikettimaasta positiivinen ottelusaldo Zimbabwea (47 voittoa – 4 tappiota), Bangladeshia (31–4), Sri Lankaa (84–58), Intiaa (72–51) ja Uutta-Seelantia (53–42) vastaan. Huonoin tilasto Pakistanilla on Etelä-Afrikkaa vastaan: 24 voittoa, 47 tappiota.


title: Pakistanin krikettimaajoukkue

text: Pakistan voitti yhden päivän pelimuodolla käytävät maailmanmestaruuskilpailut 1992 kukistettuaan loppuottelussa Englannin 22 juoksulla. MM-hopeaa se sai 1999 Australian ohitettua finaalissa Pakistanin juoksumäärän 132, kun Australialla olisi ollut vielä kahdeksan lyöjäparia ja 179 lyöntiä jäljellä. MM-välieräottelun Pakistan hävisi Länsi-Intian saaristolle 1979 ja 1983, Australialle 1987 sekä Intialle 2011.


title: Pakistanin krikettimaajoukkue

text: Pakistan pelasi ensimmäisen "Twenty20" -pelimuodon maaottelunsa, jossa kumpikin joukkue pelaa 20 syöttövuoroa (joissa jokaisessa on kuusi syöttöä) vuonna 2006. Se on pelannut vuoden 2016 loppuun mennessä kaikkiaan 110 maaottelua. Ratkaisuun päättyneistä otteluista se on voittanut 64 ja hävinnyt 43. Se on hävinnyt suurimman osan otteluistaan Intiaa, Englantia ja Etelä-Afrikkaa vastaan, mutta on positiivisella saldolla kaikkia muita joukkueita vastaan.


title: Pakistanin krikettimaajoukkue

text: Pakistan voitti ICC World Twenty20 -turnauksen 2009 kukistettuaan loppuottelussa Sri Lankan. Toiseksi se sijoittui 2007 hävittyään loppuottelussa Intialle. Välierissä se karsiutui 2010 hävittyään Australialle ja 2012, jolloin hävisi Sri Lankalle.


title: Pakistanin krikettimaajoukkue

text: Pakistanin pelaajista eniten juoksuja on test matcheissa lyönyt Younis Khan, 9 765 (27. joulukuuta 2016 mennessä), ja yhden päivän maaotteluissa Inzamam-ul-Haq,11 701. Wasim Akram on "polttanut" Pakistanin pelaajista eniten vastustajia sekä test matcheissa, 414, että yksipäiväisissä maaotteluissa, 502.


title: Alice Sabatini

text: Alice Sabatini (s. 12. lokakuuta 1996 Montalto di Castro) on italialainen malli ja koripalloilija, jonka nykyinen seura on Santa Marinella Basket.


title: Alice Sabatini

text: Hän voitti Miss Italia -kilpailun vuonna 2015.


title: Kirkkosaari (Taipalsaari)

text: Kirkkosaari on Saimaan saari Taipalsaarella. Se on Taipalsaaren suurin saari sekä Suomen sisävesien kymmenenneksi suurin saari, ja sen pinta-ala on 47 neliökilometriä. Siellä on Taipalsaaren kirkko ja seurakuntatalo.


title: Uutisraportti

text: "Uutisraportti" on suomalainen poliittinen satiiriohjelma, jota juontaa toimittaja Tuomas Peltomäki. Sitä käsikirjoittavat Helsingin Sanomien toimittajat. Ohjelman esittäminen alkoi lokakuussa 2014 Helsingin Sanomien verkkopalveluissa. Sieltä se ostettiin vuoden 2015 maaliskuussa televisiokanava Nelosen ohjelmistoon, jossa ohjelmaa on esitetty muun muassa syksyn 2015 aikana. Verkkopalvelun kautta esittämistä varten tehdyn ohjelman siirtymistä television puolelle pidettiin poikkeuksellisena.


title: Uutisraportti

text: Heinäkuussa 2017 lähetettiin ainakin toistaiseksi viimeinen videomuotoinen jakso Uutisraporttia, mutta elokuussa 2016 aloittanut Uutisraportin podcast on jatkanut ohjelman perintöä Tuomas Peltomäen ja muun muassa toimittajien Marko Junkkarin ja Anna-Sofia Bernerin vetämänä.


title: Uutisraportti

text: Uutisraportissa kerrataan kuluneen viikon pääuutiset komediallisella tavalla. Lyhyiden juttujen lisäksi jaksossa on yksi isompi aihe, jota käsitellään syvällisemmin. Ohjelmassa on käsitelty esimerkiksi suomalaista lobbausta , poliitikkojen väitteitä verotuksesta, TTIP-sopimusta ja Suomen toimia osana Euroopan unionia. Varsinkin suomalaisia poliitikkoja satirisoidaan ja heidän sanomisiaan kohdellaan usein kriittisesti.


title: Uutisraportti

text: Uutisraportti oli ehdokkaana Bonnierin Suuren journalistipalkinnon saajaksi 2016. Palkintolautakunnan mukaan ohjelma on onnistunut tekemään kovasta journalismista viihdyttävää ja se on saanut myös nuoret katsojat kiinnostumaan suomalaisen yhteiskunnan ja maailman keskeisistä uutistapahtumista.


title: Uutisraportti

text: Ohjelma on arvioitu Vihreän langan katsauksessa parhaaksi satiiriohjelmaksi Suomessa. Helsingin Sanomien arviossa ohjelman sisältöä on arvosteltu hyvänä, mutta sen sisältämää komediaa turhan polveilevaksi.


title: Jorma U. Nieminen

text: Jorma Uolevi Nieminen (25. tammikuuta 1942 Salo – 26. syyskuuta 2015 Salo) oli suomalainen yritysjohtaja, joka aloitti uransa Salorassa 1960-luvun alussa. Nieminen oli perustamassa Mobiraa ja toimi sen toimitusjohtajana vuoteen 1987 saakka. Sen jälkeen Nieminen oli perustamassa Benefonia ja oli sen toimitusjohtaja vuoteen 2013 asti. Vuonna 2012 Niemiselle myönnettiin Tekniikan kunniatohtorin arvo.


title: Jorma U. Nieminen

text: Vuonna 1971 Nieminen nimitettiin Saloran radiopuhelinyksikön tuotekehityspäälliköksi. Radiopuhelinyksikkö oli pieni osa televisioyrityksen kokonaisuutta, ja sen lakkauttamistakin esitettiin. Syksyllä 1973 Nieminen sai yksikön johtajan aseman, ja sen kannattavuus parani. Vuonna 1975 Salora ja Nokia tekivät toimialajärjestelyn: Nokian radiopuhelintehdas Oulussa otti vastuulleen tukiasemien rakentamisen ja Saloran radiopuhelinyksikkö vastasi radiopuhelimista. Tämä johti vuonna 1979 Saloran ja Nokian yhteisyrityksen Mobira Oy:n perustamiseen.


title: Jorma U. Nieminen

text: Mobira nousi matkapuhelimien markkinajohtajaksi maailmassa 1986–87. Tällöin emo-Nokian johto alkoi sekaantua konsernin nyt arvokkaimman osan operatiiviseen toimintaan. Nieminen kumppaneineen irrottautui yrityksestä ja perusti 1988 Benefon Oy:n, jonka toimitusjohtaja hän oli 15 vuotta. Benefonin kausi osui matkaviestinnän murrokseen, jossa Nmt-markkinat muuttuivat Gsm-massamarkkinoiksi. Uuteen markkinatilanteeseen Benefon osoittautui voimavaroiltaan liian pieneksi ja sen markkinaosuus jäi vähäiseksi.


title: Jorma U. Nieminen

text: Nieminen on saanut IEEE:n life fellow -tunnustuksen.


title: Jorma U. Nieminen

text: Jorma "Jori" Nieminen oli aktiivi radioamatööri tunnuksella OH1QP.


title: Jorma U. Nieminen

text: Maaliskuussa 2018 paljastettiin Pekka Longan suunnittelema Jorma Niemisen muistomerkki IoT Campuksella Salon Meriniityssä.


title: Seinäjoen Hiihtoseura

text: Seinäjoen Hiihtoseura on seinäjokinen hiihtourheilun erikoisseura. Seura on perustettu vuonna 1980 ja sen riveissä on mahdollistaa harrastaa alppihiihtoa, lumilautailua, ampumahiihtoa, maastohiihtoa, mäkihyppyä ja kuntoliikuntaa. Seinäjoen Hiihtoseuran maastohiihtojaostolle on myönnetty Sinettiseuran arvo tunnustuksena hyvästä työstä nuorten parissa.


title: Nils Mani

text: Nils Mani (s. 23. toukokuuta 1992) on sveitsiläinen alppihiihtäjä, joka edustaa Skiclub Schwendeniä.


title: Nils Mani

text: Nuorten MM-kilpailuissa Roccarasossa 2012 Mani saavutti hopeaa supersuurpujottelussa ja pronssia syöksylaskussa. Vuotta myöhemmin La Massif’ssa hän voitti kultaa syöksylaskussa ja hopeaa supersuurpujottelussa. Alppihiihdon maailmancupissa Mani kilpaili ensimmäisen kerran Val Gardenan syöksylaskussa joulukuussa 2012 sijoittuen 40:nneksi. Ensimmäiset maailmancupin pisteensä hän saavutti Bormion syöksylaskussa joulukuussa 2012 sijoituttuaan 27:nneksi. Parhaimmillaan hän on ollut viides Wengenin alppiyhdistetyssä tammikuussa 2017.


title: Rahel Kopp

text: Rahel Kopp (s. 18. maaliskuuta 1994) on sveitsiläinen alppihiihtäjä, joka edustaa Skiclub Flumserbergiä.


title: Rahel Kopp

text: Nuorten MM-kilpailuissa Hafjellissa 2015 Kopp saavutti kultaa superalppiyhdistetyssä ja pronssia supersuurpujottelussa. Alppihiihdon maailmancupissa Kopp kilpaili ensimmäisen kerran Söldenin suurpujottelussa lokakuussa 2013. Ensimmäiset maailmancupin pisteensä hän saavutti Kühtain pujottelussa joulukuussa 2014 sijoituttuaan 26:nneksi. Kymmenen parhaan joukkoon hän sijoittui ensimmäisen kerran oltuaan viides Soldeun alppiyhdistetyssä helmikuussa 2016.


title: Stan Brakhage

text: James Stanley ”Stan” Brakhage [ˈbrækədʒ] (14. tammikuuta 1933 – 9. maaliskuuta 2003) oli yhdysvaltalainen elokuvaohjaaja. Häntä pidetään yhtenä 1900-luvun tärkeimmistä kokeellisten elokuvien tekijöistä.


title: Stan Brakhage

text: Viisi vuosikymmentä kestäneen uransa aikana Brakhage tuotti suuren ja monipuolisen kokoelman lyhytelokuvia, joissa hän tutki erilaisia lähestymistapoja ja tekniikoita, kuten ei-narratiivisuutta, käsivarakuvausta, filmille maalaamista, nopeita leikkauksia, filmin naarmuttamista ja päällekkäisvalotusta. Brakhagea kiinnostivat mytologia, musiikki, runous ja visuaaliset ilmiöt ja hän pyrki näyttämään yksityiskohdissa piileviä yleisiä ilmiöitä. Hänen teostensa teemoja olivat syntymä, kuolema, seksuaalisuus ja viattomuus.


title: Stan Brakhage

text: Brakhage aloitti uransa 1950-luvulla, mutta vasta 1960-luvulla hän alkoi saavuttaa enemmän suosiota avantgarde-elokuvapiireissä. Myöhemmin oman ohjaajauransa juonut Jonas Mekas kehui kriitikkona vuolaasti Brakhagen työtä. Yksi Brakhagen avainteoksista on viidessä osassa vuosina 1961–1964 julkaistu, mutta usein yhtenä kokonaisuutena esitettävä "Dog Star Man".


title: Stan Brakhage

text: Brakhage vieraili Iisalmen Kamera -tapahtumassa heinäkuussa 1991. Jim Sheridanin muotokuva Brakhagesta ("Brakhage", Sphinx Productions, Kanada, 1998) esitettiin Yle Teemalla heinäkuussa 2005.


title: O-Jodoksibentsoehappo

text: o-Jodoksibentsoehappo eli 2-jodoksibentsoehappo tai IBX (CHIO) on hypervalenttisiin jodiyhdisteisiin kuuluva orgaaninen yhdiste. Yhdistettä ja sen johdannaisia voidaan käyttää orgaanisen kemian synteeseissä mietona ja selektiivisenä hapettimena.


title: O-Jodoksibentsoehappo

text: o-Jodoksibentsoehappo on huoneenlämpötilassa valkoista kiteistä ainetta. Yhdiste on käytännöllisesti katsoen liukenematon veteen ja useisiin orgaanisiin liuottimiin lukuun ottamatta dimetyylisulfoksidia. Yhdiste hajoaa räjähdyksenomaisesti kuumennettaessa sulamispisteeseensä. o-Jodoksibentsoehappo voi räjähtää myös iskun vaikutuksesta, mutta tämä voi johtua myös valmistuksessa jääneistä epäpuhtauksista. Aineen räjähdysherkkyyttä voidaan vähentää lisäämällä stabilisaattoreiksi bentsoehappoa ja isoftaalihappoa.


title: O-Jodoksibentsoehappo

text: o-Jodoksibentsoehappoa valmistettiin ensimmäisen kerran vuonna 1893 hapettamalla o-jodibentsoehappoa kaliumbromaatin avulla rikkihapon läsnä ollessa. Sittemmin hapettimena on käytetty muun muassa klooria ja kaliumpermanganaattia. Näiden reagenssien ongelmana on, että muodostuvan tuotteen joukkoon jää lähtöaineita ja muita epäpuhtauksia, jotka lisäävät o-jodoksibentsoehapon räjähdysherkkyyttä. Tämän vuoksi aineen valmistamiseen käytetään nykyisin hapettimena kaliumperoksimonosulfaattia.


title: O-Jodoksibentsoehappo

text: o-Jodoksibentsoehapon käytettävyyttä hapettimena orgaanisissa synteeseissä vaikeuttaa sen huonoliukoisuus useisiin orgaanisiin liuottimiin ja vasta vuonna 1994 havaittiin sen liukenevan dimetyylisulfoksidiin riittävän suuria määriä. Yhdiste hapettaa primääriset alkoholit aldehydeiksi eikä karboksyylihappoja muodostu ja sekundääriset alkoholit hapettuvat ketoneiksi. Aine on selektiivinen eikä hapeta useita muita mahdollisesti hapettuvia ryhmiä. o-Jodoksibentsoehappo on hyödyllinen reagenssi valmistettaessa α,β-tyydyttymättömiä aldehydejä ja ketoneja aldehydeistä tai ketoneista. Yhdistettä voidaan käyttää myös hapettamaan sulfideja sulfoksideiksi. Lisäksi yhdiste hapettaa naftaleenijohdannaiset orto-kinoneiksi ja yhdistettä voidaan käyttää myös viisiatomisen heterosyklisen renkaan muodostamiseen N-aryyliamideista, karbamaateista, tiokarbamaateista ja ureajohdannaisista. o-Jodoksibentsoehaposta voidaan valmistaa myös polymeereihin sidottuja johdannaisia, jotka on helppo erottaa reaktioseoksesta reaktion jälkeen ja käyttämällä sekundäärisenä hapettimena kaliummonoperoksisulfaattia tarvitaan o-jodoksibentsoehappoa vain katalyyttisiä määriä. Yhdiste reagoi etikkahappoanhydridin kanssa muodostaen Dess–Martin-perjodinaania. Ainetta voidaan käyttää myös valokuvauskemikaalina ja eräiden lääkeaineiden ja anhydridien pitoisuuden määrittämiseen fotometrisellä titrauksella.


title: Michelle

text: Michelle on naisen etunimi. Michelle on alkujaan Mikael-nimisen ranskankielisen muodon "Michel" naispuolinen vastine, mutta 1900-luvulla se tuli yleiseksi myös englanninkielisissä maissa.


title: Michelle

text:
Nimi Michelle tuli 1900-luvun loppupuolella käyttöön Suomessakin. Väestörekisterikeskuksen
tietojen mukaan se on vuoden 2015 syyskuun loppuun mennessä annettu hieman yli tuhannelle henkilölle. Vuodesta 2015 lähtien Michellen nimipäivä on suomenruotsalaisen kalenterin mukaan 29. syyskuuta, joka vanhastaan on myös Mikaelin nimipäivä.


title: Vahdon Tuisku

text: Vahdon Tuisku on nykyisin Ruskoon kuuluvan entisen Vahdon kunnan alueella toimiva urheilun yleisseura. Seura perustettiin vuonna 1913. Vahdon Tuisku on ollut koko historiansa ajan yleisseura, vaikkakin hiihdolla on ollut merkittävä rooli seurassa. Seuran tunnetuin urheilija lieneekin viestissä MM-pronssia vuonna 1997 voittanut hiihtäjä Satu Salonen.


title: Sanxion

text: Sanxion on suomalaisen Stavros Fasoulasin suunnittelema sivultapäin kuvattu shoot ’em up -videopeli, jonka Thalamus Ltd julkaisi Commodore 64:lle vuonna 1986.


title: Sanxion

text: "Sanxion" oli tärkeä avaus suomalaiselle pelialalle, sillä Jukka Tapanimäen ohella se innosti muitakin harrastelijakoodaajia pelien kehittämiseen.


title: Sanxion

text: "Sanxion" on sivultapäin kuvattu shoot 'em up -avaruusräiskintäpeli, jossa pelaaja ohjaa avaruusalusta vasemmalta oikealle vierivällä ruudulla samalla ampuen vastaantulevia vihollisaluksia. Peliruutu on jaettu kahteen osaan siten, että pelitilanne näkyy ylälaidassa yläpuolelta kuvattuna ja alalaidassa sivulta kuvattuna. Peliä ohjataan pääasiassa alanäkymästä, sillä ylänäkymä on hyödyllinen lähinnä karttana näyttäen pelitilannetta pidemälle kuin alanäkymä. Ajalleen tyypillisesti peli on hyvin haastava ja sen läpäiseminen vaatii pelitilanteiden systemaattista opettelua.


title: Sanxion

text: Fasoulas oli hankkiutunut vuonna 1986 brittiläiselle Thalamukselle töihin peliohjelmoijaksi Lontoon PCW-messuilla. Thalamus julkaisi jo saman vuoden marraskuussa "Sanxionin", joka oli samalla ensimmäinen kansainvälisille markkinoille suunnattu suomalaispeli.


title: Sanxion

text: Rob Hubbardin SID-tekniikalla luoma alkumusiikki soi taustalla, kun Commodore 64 lataa peliä kasetilta. Hubbard sai inspiraation kappaleeseen Jean Michel Jarren "Zoolookista".


title: Sanxion

text: Peli sai hyvän vastaanoton, sillä se nousi Britannian myyntitilastojen kärkeen. Maan laajalevikkisimmän pelilehden "Zzap!64:n" lukijat äänestivät sen yhdeksi vuoden parhaimmista toimintapeleistä. Suomalainen alan lehdistö innostui menestyksestä, ja muun muassa Niko Nirvi kutsui Fasoulasia ”tietokonepelien Paavo Nurmeksi”. Sanxionin suosioon saattoi vaikuttaa myös pelissä käytetty musiikki, jonka oli säveltänyt aikansa tunnetuin videopelimusiikko Rob Hubbard. Pelin musiikki palkittiin vuonna 1986 kultaisella joystick -palkinnolla.


title: Sanxion

text: "MikroBitin" arviossa Niko Nirvi kehui "Sanxionin" grafiikoita: "jopa "Uridium" jää hopealle, eikä syynä ole kansallistunteen sumentamat silmät." Nirvi piti pelattavuutta mainiona, mutta kutsui juonta keinotekoiseksi.


title: Sanxion

text: Thalamus Interactive suunnitteli julkaisevansa pelistä käännöksen Game Boy Advancelle vuonna 2001. Käännöksessä olisi ollut päivitetty grafiikka ja uusia ominaisuuksia, kuten kaksinpeli ja loppuvastukset. Prototyyppi kehitettiin, mutta peli todettiin taloudelliseksi riskiksi ja se peruutettiin.


title: II (The Common Linnetsin albumi)

text: II on The Common Linnetsin toinen albumi. Se julkaistiin 25. syyskuuta 2015. Samana päivänä julkaistiin myös Deluxe-versio, jolla on kuusi kappaletta enemmän.


title: II (The Common Linnetsin albumi)

text:
Lähde:
Lähde:
Lähde:


title: AO Platanias

text: Athlitikos Omilos Platanias () on jalkapalloseura Plataniásin kunnasta. Seura pelaa Kreikan toiseksi korkeimmalla sarjatasolla, jonne se putosi keväällä 2018 Kreikan Superliigasta.


title: Tom Bildo

text: Tom Bildo (s. 1. lokakuuta 1955) on suomalainen muusikko ja äänittäjä, joka on vuodesta 1983 toiminut Helsingin kaupunginorkesterin pasuunan äänenjohtajana. Sitä ennen vuosina 1976–1984 hän toimi UMOn bassopasunistina.


title: Tom Bildo

text: Helsingin Punavuoressa asuneen musikaalisen perheen poika aloitti puhallinsoittimien parissa 6-vuotiaana Pelastusarmeijan I osaston poikasoittokunnassa Uudenmaankadulla, instrumentteinaan kornetti ja baritonitorvi. Ruotsalaisessa normaalilyseossa Tom Bildo oli mukana koulun puhallinorkesterissa, jossa soitti myös muun muassa Magnus Lindberg. Bildo hakeutui Sibelius-Akatemian nuoriso-osastolle ja kiinnostui äänitystekniikasta. Hän työskenteli 1970-luvulla pitkään äänittäjänä Finnvox-studioilla ja Finnlevyssä.


title: Tom Bildo

text: Bildo soitti muun muassa Paroni Paakkunaisen yhtyeessä ja Tapiola Big Bandissä, kunnes sai paikan vuonna 1976 perustetussa UMOssa. Seuraavana vuonna Bildo kiinnitettiin myös Radion sinfoniaorkesteriin.


title: Tom Bildo

text: Helsingin kaupunginorkesterin pasuunan äänenjohtajaksi Bildo valittiin vuonna 1983. Päätyönsä rinnalla Bildo on toiminut Töölö Brassin ja Karelia-puhallinorkesterin kapellimestarina. Parin vuosikymmenen ajan Bildo soitti kesäisin Savonlinnan oopperajuhlien orkesterissa.


title: Vaivianjärvi

text: Vaivianjärvi on Pirkanmaalla Hämeenkyrössä oleva Kokemäenjoen vesistön järvi, joka kuuluu Ikaalisten reitin valuma-alueen Mahnalanselän alueella olevaan Prentinjoen valuma-alueeseen.


title: Vaivianjärvi

text: Soikean muotoisen järven halkaisija on noin 400 metriä ja sen pinta-ala on 9,6 hehtaaria. Se sijaitsee muutaman neliökilometrin laajuisen Vaiviannevan äärellä. Järven lähiympäristöstä on kaivettu kymmenisen suo-ojaa järveen ja järvestä on kaivettu laskuoja, joka on johdettu Vaiviassa Palonjokeen. Palonjoki on Prentinjoen latvahaara ja se laskee Kirkkojärveen. Järvelle ei johda tietä ja se on asumaton.


title: Vaivianjärvi

text: Vaivianneva, jonka kokonaispintta-ala on 42 hehtaaria, on entinen turvetuotantoalue, josta nostettiin turvetta Kyrön tehtaille. Turpeennosto on lopetettu 1950-luvun jälkeen ja nostoalueen tunnistaa laajoista vesialtaista. Vaivianjärvi on näistä altaista ainoa luontainen järvi.


title: Vaivianjärvi

text: Vanhassa Hämeenkyrön pitäjänkartassa järvi on piirretty näkyviin ja nimetty "Vaiviajärvi". Vuonna 1904 nimismies Väinö Nyström kumppaneineen Järvenkylästä saivat päätöksen liittyen "Vainiainnevan" kuivattamiseen. Yleensä suon kuivattaminen liittyy pelto-alan kasvattamiseen, mutta koska Hämeenkyrössä on myös Vaiviansuo, ei voi olla aivan varma hankkeen kohteesta. Se varmistuu, kun asiakirjat julkaistaan digitaalisesti.


title: Varitunjärvi

text: Varitunjärvi on Pirkanmaalla Hämeenkyrössä oleva Kokemäenjoen vesistön järvi, joka kuuluu Ikaalisten reitin valuma-alueen Mahnalanselän alueella olevaan Prentinjoen valuma-alueeseen.


title: Varitunjärvi

text: Soikion muotoinen järvi on halkaisijaltaan 150 metriä ja sen pinta-ala on 3,6 hehtaaria. Järvi sijaitsee 800 metriä pitkän avosuon ja kosteikon keskellä. Siihen laskee pelto-oja ja yksi suo-oja. Pellonpuoleista suonreunaa kiertää vedenkeruuoja, joka toimii samalla Varitunjärven suoalueen laskuojana. Se laskee vetensä läheiseen Alhajärveen. Järvelle ei johda teitä ja se on asumaton. Kyröspohjaan johtava yhdystie 13121 kulkee ohi 200 metrin päästä.


title: Varitunjärvi

text: Varitunjärvi on kasvamassa umpeen. Sen ympäristön pellot kärsivät pinnanmuodoista johtuen kosteudesta ja tälle paikalle on ehdotettu kosteikon perustamista patoamalla järven laskuoja.


title: Varitunjärvi

text: Vanhoista pitäjänkartoista Hämeenkyröstä järven nimi kirjoitetaan "Waritusjärvi". Kartasta näkyy selvästi, kuinka järven muoto ja rantaviiva on ajan saatossa muuttunut. Järven länsipää oli pitempi ja on peittänyt ainakin osan siitä alueesta, joka on nykyään kosteikkona. Kalmbergin kartastossa järven nimenä oli "Waritasjärvi". Samassa kartassa näkyy luoteessa toinenkin nimetön järvi.


title: SABA

text: SABA ("Schwarzwälder Apparate Bau Anstalt, August Schwer Söhne GmbH") oli saksalainen elektroniikkavalmistaja, joka tunnettiin radio- ja televisiovastaanottimistaan.


title: SABA

text: SABA perustettiin vuonna 1835 Tribergin kaupunkiin Schwarzwaldissa. Se valmisti aluksi kelloja, kunnes siitä 1920-luvulla kehittyi silloisen uutuustuotteen, radiovastaanottimen, suurimpiin kuuluva valmistaja Saksassa. Toisen maailmansodan aikana sen tehtaat tuhoutuivat, mutta sodan jälkeen tuotanto alkoi uudelleen. 1950-luvun kuluessa SABA otti valikoimiinsa myös televisiovastaanottimet. Yhtiö valmisti myös puhelinkojeita. 1960-luvulla SABA alkoi valmistaa myös ääninauhureita ammattikäyttöön.


title: SABA

text: 1970-luvun lopulla SABA ajautui taloudellisiin vaikeuksiin. Perheyrityksen osake-enemmistö myytiin amerikkalaiselle GTE-yhtiölle, ja vuonna 1980 loputkin televisiotuotannosta myytiin ranskalaiselle Thomson-konsernille. SABA on nykyisin olemassa vain tuotemerkkinä.


title: Pihtiputaan Tuisku

text: Pihtiputaan Tuisku on pihtiputaalainen urheilun yleisseura. Seura perustettiin vuonna 1915. Lauri "Tahko" Pihkala vaíkutti seuran taustalla tuomalla kehittämänsä pesäpallon lajivalikoimaan heti perustamisen aikoihin, vaikkei itse synytymäkuntansa seuraa edustanutkaan. Nykyisin seuran lajivalikoiman muodostavat hiihto, yleisurheilu, jalkapallo sekä kuntourheilu.


title: Jämin Jänne

text: Jämin Jänne on jämijärveläinen, nykyisin pääasiassa hiihtourheiluun panostava urheiluseura. Seura perustettiin vuonna 1958 yleisseuraksi ja lajivalikoimassa ovat olleet mukana hiihdon, yhdistetyn ja alppihiihdon lisäksi myös yleisurheilu, jalkapallo, painonnosto, voimistelu, lentopallo, nopeuslasku, suunnistus ja kuntourheilu. Urheiluelämän muutoksen seurauksena Jämin Jänne on viimeisten vuosien aikana keskittänyt voimavarojaan lähinnä hiihtolajeihin. Tunnettuja seuran urheilijoita ovat esimerkiksi Kirsi Välimaa (nyk. Antila) ja Ristomatti Hakola.


title: Blyth Shipbuilding Company

text: Blyth Shipbuilding & Dry Docks Company Limited oli brittiläinen telakkayhtiö, joka sijaitsi Northumberlandissä Blythissä.


title: Blyth Shipbuilding Company

text: Laivanrakennus alkoi Blythjoen etelärannalla vuonna 1811. Beaumont ja Drummond ostivat telakan 1840-luvulla ja sen lunasti 1863 Hodgson ja Soulsby, jotka valmistivat ja korjasivat pieniä puisia purjealuksia. Vuonna 1880 telakalla valmistuivat ensimmäiset kaksi Venäjän tilaamaa rautarunkoista alusta.


title: Blyth Shipbuilding Company

text: Blyth Shipbuilding and Dry Docks Company Limited kirjattiin 2. maaliskuuta 1883 suljettuna yhtiönä, joka valmisti erilaisia rahtialuksia. Telakan viides alus oli newcastlelaiselle Stephens and Mawsonille ja Daniel Stephensistä tuli telakan toimitusjohtaja ja lopulta hallituksen puheenjohtaja.


title: Blyth Shipbuilding Company

text: Vuonna 1914 Amiraliteetti lunasti valmisteilla olleen rahtialuksen ja muutatti sen laivaston ensimmäiseksi vesilentokoneiden emälaivaksi "HMS Ark Royaliksi". Sodan aikana yhtiö valmisti kaikkiaan yhdeksän rahtialusta sekä laivastolle kymmenen maihinnousualusta, neljä Flower-luokan sluuppia ja kaksi 24-luokan miinanraivaajaa.


title: Blyth Shipbuilding Company

text: Sotatoimien päätyttyä yhtiö jatkoi rahtialusten valmistamista. Daniel Stephensin kuolema 19. maaliskuuta 1925 ja rahtialusmarkkinoiden romahtaminen aiheuttivat telakan sulkemisen. Marraskuussa 1926 Robert Stanley Dalgleish osti telakan ja muutti sen nimeksi Cowpen Dry Docks and Shipbuilding Companyksi. Myöhemmin telakkaan liitettiin Ritson's Shipbuilding and Engineering Company. Telakka jouduttiin sulkemaan uudelleen vuonna 1930.


title: Blyth Shipbuilding Company

text: Vuoden 1937 aikana telakka avattiin uudelleen alkuperäisellä nimellään. Toisen maailmansodan aikana telakka valmisti viisi River-luokan ja kaksi Bay-luokan fregattia, seitsemän Castle-luokan ja kaksi Flower-luokan korvettia sekä kymmenen Bangor-luokan miinanraivaajaa. Saksalainen rahtialus "Hannover" muutettiin telakalla saattuetukialus "HMS Audacityksi".


title: Blyth Shipbuilding Company

text: Mollers (Hongkong) limited osti yhtiön vuonna 1947, jolloin siellä oli neljä laituria ja viisi kuivatelakkaa. Turbiinein varustettuja rahtialuksia valmistettiin Mollersin tytäryhtiölle Lancashire Shipping Companylle. Vuonna 1949 valmistettiin yksitoista tankkeria eri yhtiöille. Vuonna 1954 päälaituria pidennettiin 550 jalkaan, jotta telakalla kyettäisiin valmistamaan entistä suurempia tankkereita ja kuivarahtialuksia. Vuonna 1961 telakka valmisti neljä rannikkohöyrylaivaa Stephenson Clarkelle samoin kuin toiset neljä William Cory and Sonsille.


title: Blyth Shipbuilding Company

text: Nousevat kustannukset ja vähentyneet tilaukset aiheuttivat telakalle viisi tappiollista vuotta, joten se suljettiin lopullisesti vuonna 1967. Korjauspajat ja romuttaminen mahdollistivat kuitenkin lukuisten yritysten jatkamisen alueella. Lopulta laiturit purettiin, kun tehtiin tilaa Blythin sataman paperi- ja puutavaravarastoille.


title: Amor pedestre

text: Amor pedestre (”Jalkarakkautta”) on vuonna 1914 valmistunut italialainen mykkäelokuva. Pelkästään ihmisten jalkoja kuvaamalla esitetyn lyhyen komedian on ohjannut Marcel Fabre.


title: Amor pedestre

text: Mies ja nainen tapaavat kadulla. Mies alkaa kosiskella naista ja sujauttaa kirjelapun tämän kenkään. Kotona naisen aviomies löytää kirjelapun ja haastaa vaimonsa ihailijan kaksintaisteluun. Mies haavoittuu kaksintaistelussa ja nainen ryntää lohduttamaan häntä. Lopussa pari saa toisensa.


title: Amor pedestre

text: Torinolaisen Ambrosio Filmin tuottama "Amor pedestre" kuuluu Marcel Fabren Robinet-komedioiden sarjaan, mutta se on tyyliltään täysin erilainen kuin tekijälleen ominaiset kiihkeitä takaa-ajoja, kommelluksia ja tuhoamisvimmaa täynnä olevat farssit. Luonteeltaan kokeellisen elokuvan koko tarina kerrotaan henkilöiden jalkojen avulla ja jalkineet kuvastavat heidän yhteiskunnallista asemaansa ja luonnettaan.


title: Amor pedestre

text: Aikanaan täysin vaille huomiota ja jopa sensuurin lupaa jäänyt "Amor pedestre" on usein mainittu esimerkkinä futurismin vaikutuksesta elokuvakerrontaan. Todellisuudessa Fabrella ei ollut yhteyksiä italialaiseen avantgardeliikkeeseen eikä elokuva ollut edes ensimmäinen samanlaiseen kerrontaratkaisuun perustuva teos. Futuristien johtohahmo Filippo Tommaso Marinetti esitti vastaavan näytelmänsä "Le basi" seuraavana vuonna ja futuristinen elokuva syntyi käsitteenä vasta vuonna 1916.


title: Amor pedestre

text: Elokuva on restauroitu Italian elokuva-arkistossa vuonna 2009. Se on nähtävissä arkiston verkkosivulla.


title: Chukwudiebere Maduabum

text: Chukwudiebere Arthur Maduabum (s. 19. maaliskuuta 1991 Lagos) on nigerialainen koripalloilija, pelipaikaltaan iso laitahyökkääjä tai sentteri. Vuonna 2011 NBA:han varatun Maduabumin NBA-pelioikeudet kuuluvat Cleveland Cavaliersille.


title: Chukwudiebere Maduabum

text: Maduabum on nigerialaisen Ibadanin kasvatti. Hän aloitti pelaajauransa kotimaassaan eikä pelannut pohjoisamerikkalaisissa yliopistoissa. Kaudella 2010–2011 Maduabum pelasi NBA:n kehityssarjassa kolme ottelua Bakersfield Jamissa. Hänen kautensa katkesi kuitenkin viisumiongelmiin. Los Angeles Lakers varasi asiantuntijoiden yllätykseksi Maduabumin 56. vuorolla. Lakers vaihtoi Maduabumin pelioikeudet jo saman päivän aikana Denver Nuggetsin kanssa saaden toisen kierroksen varausvuoron vuodelle 2013.


title: Chukwudiebere Maduabum

text: Seuraavalla kaudella Maduabum pelasi Jamissa yhden ottelun. Kaudella 2013–2014 hän pelasi ensin Qatarissa ja syyskaudella virolaisessa Tallinna Kalevissa kansallista pääsarjaa ja Baltian liigaa. Kevätkauden hän pelasi Mongoliassa.


title: Chukwudiebere Maduabum

text: Alkukauden 2014–2015 Maduabum pelasi NBA:n kehityssarjaa Fort Wayne Mad Antsissa, jossa hän kirjautti tilastoikseen 4,8 pistettä, 4,0 levypalloa ja 1,5 torjuntaa ottelua kohden. Tammikuussa 2015 Maduabum siirtyi takaisin Tallinna Kaleviin. 19. helmikuuta 2015 usean joukkueen kesken tehdyssä kaupassa Philadelphia 76ers sai kaksi vuoden 2015 ensimmäisen kierroksen varausvuoroa, yhden vuoden 2015 toisen kierroksen varausvuoron, Isaiah Canaanin, JaVale McGeen ja Nuggetsilta Maduabumin pelioikeudet.


title: Chukwudiebere Maduabum

text: Elokuussa 2015 Maduabum teki sopimuksen Islannin pääsarjaan, mutta syyskuussa hän siirtyi suomalaiseen Korisliigassa pelanneeseen Tampereen Pyrintöön. Maduabumin Pyrintö-sopimukseen sisältyi pitkä koeaika, sillä hän saapui Tampereelle aivan kauden alussa ja päävalmentajan mukaan "hyvin keskenkuntoisena". Maduabum pelasikin ensimmäisen Suomen-ottelunsa Pyrinnön reservijoukkueessa I-divisioona A:ssa. Pyrinnön edustusjoukkueessa hän sai peliaikaa vain noin 12 minuuttia ottelua kohden tehden tilastolukemikseen 2,1 pistettä, 3,4 levypalloa ja 0,9 torjuntaa ottelua kohden. Marraskuun alussa Pyrintö luopui Maduabumista.


title: Chukwudiebere Maduabum

text: Maduabum kävi Suomen jälkeen näytillä Puolassa muttei saanut pelaajasopimusta. Helmikuussa 2016, NBA:n siirtotakarajan umpeutuessa, hänen NBA-pelaajaoikeutensa oli tarkoitus siirtyä kaupan myötä Houston Rocketsille, mutta kauppa peruttiin, kun siinä mukana ollut Donatas Motiejūnas ei läpäissyt uuden seuransa lääkärintarkastusta. Heinäkuussa 2016 Maduabumin pelaajaoikeudet siirtyivät NBA:n hallinneelle mestarille Cleveland Cavaliersille, joka antoi 76ersille vastineeksi käteiskorvauksen ja 76ersin nopeasti sopimuksestaan vapauttaman Aleksandr Kaunin.


title: Chukwudiebere Maduabum

text: Syksyllä 2016 Maduabum siirtyi Japaniin.


title: Chukwudiebere Maduabum

text: Koripallotoimija, Maduabumia NBA:n varaustilaisuuteen valmistanut sanoi Maduabumin olevan älykkäimpiä pelaajia, joiden kanssa hän on työskennellyt. Maduabumissa NBA-joukkueita kiinnosti atleettisuus, miehen potentiaali puolustuksessa ja erityisesti vahvuus Serge Ibaka -tyyppisenä heitontorjujana. Maduabumin rasitteena varaustilaisuuden aikaan oli kuitenkin lyhyestä kilpakoripallovalmennuksesta johtunut epäkypsyys. Myös Pyrinnön päävalmentaja Ilkka Palviainen piti 206-senttistä Maduabumia lahjakkaana korinaluspuolustajana ja heitontorjujana.


title: Naiskonstaapeli 56

text: Naiskonstaapeli 56 (engl. WPC 56) on John Cannonin (pääohjaaja) ohjaama brittiläinen draamasarja, jossa kerrotaan konstaapeli Gina Dawsonin (Jennie Jacques) elämästä piirinsä ensimmäisenä naiskonstaapelina 1950-luvulla. Kolmannella kaudella sarjaan tulee uusi naiskonstaapeli, Annie Taylor (Claudia Jessie) nimeltään. Sarjassa on kuvattu komediallisesti muiden poliisien suhtautumisesta naiskonstaapeliin. Ainoastaan kolme hahmoa ovat koko sarjan mukana, ylikonstaapeli Sidney Fenton (Charles De’Ath), apulaispoliisipäällikkö Coulson (John Bowler) ja pikkurikollinen Linus Brody (Tim Plester). Yle TV1 aloitti sarjan näyttämisen 28. syyskuuta 2015 klo 17.10.


title: Naiskonstaapeli 56

text: Sarja alkaa siitä, että konstaapeli Gina Dawson saapuu juuri poliisiksi valmistuneena piirinsä ensimmäiseksi naiskonstaapeliksi. Dawson saa suurta paheksuntaa kolegoiltaan ja kylän asukkailta. Erityisesti Dawsonilla on huonot välit väkivaltaiseen ja juopottelevaan ylikonstaapeli Fentoniin. Rikoskomisario Burns puolestaan kiinnostuu nuoresta naispoliisista. Ensimmäisellä kaudella poliisit selvittävät mm. puistoraiskauksia ja William Parkleyn murhaa.


title: Naiskonstaapeli 56

text: Toisella kaudella sarjan näyttelijä kaarti muuttuu radikaalisti, mm. ylikomisario Nelson ja rikoskomisario Burns lähtevät pois sarjasta. Poliisit tutkivat toisella kaudella mm. Kaupunginvaltuutetun murhaa ja siihen liittyvää koruptiota. Muita kantavia teemoja ovat mm. apulaispoliisipäällikön Dawsoniin kohdistuvat raiskausyritykset, uuden ylikomisarion homoseksualisuus, jota hän salailee ja ylikonstaapeli Fentonin käynnit bordellissa, joka liittyy valtuutetun murhaan ja korruptiotapaukseen.


title: Naiskonstaapeli 56

text: Apulaispoliisipäällikkö Coulsonin hankittua siirron konstaapeli Dawsonille, kun tämä syytti häntä raiskauksen yrityksestä, Brinfordin poliisi asemalle saapuu uusi naiskonstaapeli Annie Taylor. Poliisit tutkivat 3. kaudella mm. puolustusvoimien entisen Kenraalin murhaa.


title: Keith Relf

text: William Keith Relf (22. maaliskuuta 1943 Richmond upon Thames – 14. toukokuuta 1976 Lontoo) oli brittiläinen muusikko, joka tunnettiin The Yardbirds- ja Renaissance-yhtyeiden jäsenenä.


title: Keith Relf

text: Relf alkoi noin 13-vuotiaana toimia laulajana, kitaristina ja huuliharpun soittajana eri kokoonpanoissa. Huolimatta hengitykseen liittyvistä terveysongelmistaan Relf tuli tunnetuksi laulustaan ja blueshuuliharpun soitostaan, joista tuli olennainen osa Yardbirds-soundia yhtyeen nimekkäiden kitaristien Eric Clapton, Jeff Beck, ja Jimmy Page ohella.


title: Keith Relf

text: Relf oli mukana tekemässä monia Yardbirds-yhtyeen omia kappaleita, kuten ”Shapes of Things”, ”I Ain’t Done Wrong”, ”Over Under Sideways Down” ja ”Happenings Ten Years Time Ago”.


title: Keith Relf

text: The Yardbirdsin hajottua heinäkuussa 1968 Relf alkoi esiintyä akustisena duona Jim McCartyn kanssa, kunnes perusti pian yhdessä sisarensa Jane Relfin kanssa Renaissance-yhtyeen. Jätettyään sen 1970 hän ryhtyi muiden artistien tuottajaksi. Näitä olivat Steamhammer, folkrockyhtye Hunter Muskett, maailmanmusiikkiyhtye Amber, psykedeelinen Saturnalia ja bluesrockyhtye Medicine Head, jossa hän myös soitti bassoa. Vuonna 1974 Relf muodosti progressiivista rockia soittaneen Armageddon-yhtyeen, jonka samannimisen esikoisalbumin kansiteksteissä puhuttiin ”superyhtyeestä”: sen jäseniä Relfin lisäksi olivat Johnny Winterin entinen rumpali Bobby Caldwell, Steamhammerin entinen kitaristi Martin Pugh sekä Steamhammerissa ja Renaissancessa soittanut basisti Louis Cennamo.


title: Keith Relf

text: Relf kuoli 33-vuotiaana sähköiskuun soittaessaan kotinsa kellarissa väärin maadoitettua kitaraansa. Huhujen mukaan hänellä oli tarkoituksena koota uudelleen Renaissancen alkuperäinen kokoonpano nimellä Illusion.


title: Keith Relf

text: Relf hyväksyttiin vuonna 1992 postuumisti Rock and Roll Hall of Famen jäseneksi The Yardbirds -yhtyeen jäsenenä. Tilaisuudessa olivat mukana hänen leskensä April ja toinen poikansa Danny.


title: Karvianjoen vesistö

text: Karvianjoen vesistö (vesistöaluetunnus 36) on Suomessa vesistöalue, jonka laskujoki Karvianjoki laskee Selkämereen. Vesistöalueen pinta-ala on 3 438,01 neliökilometriä. Alueen järvisyys on 4,55 %.


title: Karvianjoen vesistö

text: Vesistöalueen toisessa jakovaiheessa on seuraavat alueet tai valuma-alueet :


title: Karvapallolause

text: Algebrallisen topologian karvapallolause sanoo, että jokainen pallopinnan jatkuva tangenttivektorikenttä katoaa ainakin yhdessä pisteessä. Siis jos "f" on jatkuva kuvaus 2-pallolta "S" avaruuteen "R", niin jossakin pallon pisteessä "p" kuvaus "f(p)=0". Lauseen esitti Henri Poincaré 1800-luvun lopulla ja todisti ensimmäisenä Brouwer vuonna 1912.


title: Karvapallolause

text: Lauseen nimi viittaa siihen johtopäätökseen, ettei karvaisen pallon tukkaa voi kammata sileäksi, koska välttämättä jossakin kohdassa muodostuu hiuspyörre.


title: Karvapallolause

text: Lauseelle saadaan säätieteellinen tulkinta ajattelemalla tuulta maanpinnan tangenttivektorikenttänä. Lauseen mukaan aina jossakin maan pinnalla on täysin tyyntä.


title: Alhajärvi (Saarenjärvi)

text: Alhajärvi eli Saarenjärvi tai myös Alhojärvi on Pirkanmaalla Hämeenkyrössä oleva Kokemäenjoen vesistön järvi, joka kuuluu Ikaalisten reitin valuma-alueella Mahnalanselän alueeseen. Ahlajärvi on siellä osa Prentinjoen valuma-aluetta.


title: Alhajärvi (Saarenjärvi)

text: Järvi on 500 metriä pitkä, 200 metriä leveä ja sen pinta-ala on 4,7 hehtaaria. Järveen rajoittuu pohjoisesta peltomaat ja etelästä päin pienempi ja soistuva metsikkö. Järveen laskee neljä pientä metsä- tai pelto-ojaa. Idästä laskee Varitunjärven laskuoja ja etelästä Alhajärven laskuoja. Luusua sijaitsee pohjoisrannalla Saaren tilan länsipuolella, josta alkaa 3,8 kilometriä pitkä Karjosillanoja. Se yhtyy Prentoinjokeen sen alajuoksulla ennen laskemistaa Kirkkojärveen.


title: Alhajärvi (Saarenjärvi)

text: Järven 1,4 kilometriä pitkä ranta on melkein kokonaan puutonta suota. Järven keskellä on 30 metriä leveä salmi, joka jakaa järven kahdeksi pineksi altaaksi. Kahden kiinteän tilan lisäksi järvellä ei ole muita auntoja. Järvelle johtaa tiet seututieltä 249, mutta ne kulkevat tilojen pihoille.